Jepun Berdarah Hari Ini Dengan Pembunuhan Shinzo Abe

Buruk-buruk Amerika Syarikat sekalipun, jarang kita tengok pemimpin sana kena tembak mati. Kali terakhir seorang presiden ditembak adalah tahun 1981, apabila satu das tembakan memantul ke paru-paru Ronald Reagan selepas terkena keretanya. Reagan sampai di hospital dalam keadaan nyawa-nyawa ikan. Tetapi beliau selamat dibedah dan keluar hospital 11 hari kemudian. Jadi apa yang beralku di Jepun hari ini sangat menjijikkan. Terutamanya kalau kita tengok balik, mangsa tembakan iaitu Shinzo Abe sudah bukan lagi pemimpin negara.

Kejadian ngeri ini berlaku pada ketika Abe sedang memberi ucapan bagi pihak Kei Sato. Untuk pengetahuan semua, Sato merupakan calon parti yang akan bertanding dalam pilihan raya kelak. Memang mereka dalam demam pilihan raya sekarang, kerana Dewan Tinggi Jepun bakal dipilih dalam masa dua hari. Sedang elok berucap, tiba-tiba seorang lelaki 41 tahun bernama Tetsuya Yamagami menghampiri beliau dengan sepucuk senapang patah.

Tiga das tembakan dilepaskan; Abe terus rebah ke lantai (Yamaguchi, 2022). Tembakan pertama katanya tersasar. Dan pihak berkuasa tidak sempat untuk mengelak tembakan susulan. Abe digegaskan terus ke hospital, ditutup dengan sebuah alas pelindung (seperti dalam video dibawah):

Laporan berita pada awalnya masih samar-samar. Ada yang cakap tiada denyutan langsung. Ada pula cakap, Abe pengsan dalam keadaan kritikal kerana jantung terhenti. Sedang doktor berperang di bilik kecemasan, pihak polis cepat buat kerja menangkap Yamagami. Apabila berita sampai pada Jabatan Perdana Menteri, semua kecoh habis. Perdana Menteri Fumio Kishida menghentikan kempen pilihan raya untuk kembali ke Tokyo. Pejabat beliau sudah mengasaskan jawatankuasa pengurusan krisis untuk memudahkan siasatan (Rich & Dooley, 2022).

Jasa Dibalas Darah

Jarang sekali benda sebegini gila terjadi di Jepun. Ambil contoh tahun 2014. Seramai 33,599 orang mati ditembak di bumi Amerika Syarikat. Pada tahun sama, hanya enam orang mati ditembak di Jepun. Tahun 2021 pun lebih kurang. Jauh beza dengan Amerika Syarikat. Kerana Jepun mengharamkan pemilikan senjata. Sesiapa yang ingin membeli senjata perlu menjalani ujian mental yang sangat ketat. Itu pun dapat beli senapang patah atau senapang angin sahaja.

Tetsuya Yamagami bukan setakat menjalani ujian saringan mental. Dia merupakan seorang pesara tentera laut Jepun – berkhidmat antara tahun 2002 hingga 2005 untuk pihak Maritime Self-Defense Force. Jadi hujah pro-senjata di Amerika Syarikat ternyata dangkal: “guns don’t kill people. People do. We need more mental health awareness.” (senjata tak bunuh orang. Orang yang bunuh orang. Kita perlu lagi banyak kesedaran kesihatan mental).

Yamagami adalah seorang pesara tentera. Semua kelas mental mesti dia jalani. Benda gila ini masih berlaku. Kalau tengok komen-komen di media Jepun, ramai sangat terkejut. Baru saja Shinzo Abe berbicara tentang dasar kerajaan untuk menghidupkan semula ekonomi Jepun selepas COVID-19. Walaupun bukan lagi pemimpin, minda beliau masih diperlukan kerajaan sebagai penasihat dan pemberi ilham. Kalau beliau bangang, masakan beliau dapat jadi Perdana Menteri Jepun paling lama dalam sejarah sampai dasarnya disebut “Abenomics”.

Kejadian ini membuka mata pada semua. Seaman-aman Jepun sekalipun, benda begini masih berlaku. Dan motif Yamagami memang betul-betul menyakitkan hati. Katanya, “aku tak puas hati dengan Shinzo Abe. Jadi aku nak bunuh dia.” Hanya kerana tidak berpuas hati, terus angkat senjata.

Dalam keadaan dunia yang semakin terbelah, kejadian ini memang suatu masalah besar. Shinzo Abe tidak patut dibunuh.

RUJUKAN:

Rich, M., & Dooley, B. (2022, Julai 8). Suspect is in custody after Shinzo Abe is wounded. The New York Times.

Yamaguchi, M. (2022, Julai 8). Former PM Shinzo Abe critically shot in shock Japan attack. AP News.


Bagaimana Mahu Menjadi Guru Sejarah Melayu Yang Rock Dan Stylo?

Sekarang Srikandi nak ajar bagaimana untuk menjadi cikgu sejarah yang tidak termasuk dalam senarai cikgu-cikgi perasan bagus.Terutama cikgu yang mengajar sejarah Melayu sebab kalau belum cukup betul-betul rocks,maka dibimbangi akan menjadi bebal sejarah sebab sejarah Melayu kena ranggi sikit inisiatif dia.

Pertama,wajib sekurang-kurangnya kena ada 4 kitab ni dalam rumah (ini topik sejarah ya,bukan agama) iaitu Sulalatus Salatin,Hikayat Merong Mahawangsa,Hikayat Hang Tuah dan Kitab Undang-undang Kedah.Sulalatus Salatin cerita pasal hubungan antarabangsa Melaka dan kerajaan-kerajaan sekitarnya.Hikayat Merong Mahawangsa cerita pasal kerajaan-kerajaan Melayu atau Malay city-states di utara sehingga ke Indochina sebelum kedatangan orang Thai ke Indochina.Juga hubungan perdagangan antara Rom dengan China,Funan dan Malay city-states.

Hikayat Hang Tuah cerita tentang komander tentera,negarawan dan tokoh agung yakni Hang Tuah dan aktivitinya di era Kesultanan Melaka.Ini ibarat extension pack bagi Sulalatus Salatin.Kitab Undang-undang Kedah pun arsem gak,cerita topik lengkap pasal istiadat,undang-undang dan perlembagaan negeri Kedah dahulukala.Kitab ni dilarikan British dan simpan dalam bilik kebal tau. Era Tun Mahathir lepas jenuh melobi barulah dapat bawa balik Malaysia.Siapa kata British tak minat manuskrip Melayu? Memang bebal sejarah siapa yang menafikan perkara ini.

Lepas tu kena banyak godek rekod-rekod imperial China.Jangan godek rekod-rekod kiasu bebal sejarah pulak kat akhbar tabloid internet.Memang jahanam. Rekod-rekod fresh dari dinasti ke dinasti imperial China sekurang-kurangnya zaman Romance of The Three Kingdoms (yang citer Red Cliff tu) sampai dinasti Qing (Manchu).Kena punggah riwayat Imperial China “Èrshísì Shi” (The Twenty-Four Histories) seperti Book of Liang,Book of Song,Book of Wei,Book of Sui dan catatan atau rekod para pengembara China seperti Chi Tu Gou Ji,Chan Chun,Pei Su dan Chao Ju Kua.

Lepas tu kena godek riwayat-riwayat dan petitih-petitih dari Siam,Khmer,Burma,Lao,Dai-Viet dan Mon tapi saya syorkan dari Mon,Khmer dan Siam sebab paling banyak dan dekat dengan sejarah Melayu.Makhluk-makhluk bebal sejarah yang sangka orang Melayu semata-mata dari Sumatera akan bertukar menjadi syaitan selepas membaca riwayat-riwayat Pali dan Siam pasal Malay city-states yang beratus tahun tegak sebelum perkataan ‘sawa dee khap’ (kalau abe-abe siye ucap ‘sawa dee kha’ kat Srikandi) muncul kat Indochina.Kena baca Riwayat Chiang Mai,Riwayat Nagara Sri Dharmaraja,Riwayat Negeri-negeri era Pertengahan, Chamadevivamsa, Jinakalamali dan rekod-rekod sami Mon dalam bahasa Pali.Memang arsem. Terutama dalam Riwayat Chiang Mai (Chronicles of Chiang Mai) yang melaporkan Suryavarman I yang membina Preah Vihear berketurunan raja Melayu dari Sri Dharmaraja (Ligor).

Kalau jiwa tak kental dan pondan meggodek ilmu seperti di atas,jangan mimpilah jadi cikgu sejarah Melayu (yang rocks dan punky). Layak jadi penglipurlara sahaja yang membosankan anak murid.

Lepas tu kena study pasal Srivijaya.Ini memang kritikal wajib. Belajar pasal sejarah emperor-emperor Melayu yang mengawal tol perdagangan di selat paling sibuk di dunia.Saya tak nak ulas panjang sebab bab Srivijaya ni memang tak abis setakat 3-4 minggu.Cikgu-cikgi maktab kena belajar bab Srivijaya ni 100 kali supaya tak menganggap Srivijaya ni kerajaan India atau Jepun nanti.

Lepas tu belajar pasal prasasti-prasasti seperti Laguna Copperlate di Filipina,Prasasti Dong Yen Chau di Vietnam,Prasast Kedukan Bukit di Indonesia,Prasasti Han Chey di Kemboja,Prasast Grahi di Thailand,Prasasti Nalanda di India dan Batu Bersurat Terengganu sekadar menamakan beberapa contoh.Study pasal prasasti dan batu bersurat ini.Merata-rata negara nenek moyang tegakkan prasasti menunjukkan betapa international dan arsemnya raja-raja Melayu dahulukala.Tapi cikgu-cikgi sejarah hari ini hanya mengenal gerbang buruk A Famosa dan Stadthuys.Memang hampeh.

Lepas tu pulak kena bukak arkib-arkib dalam Journal of the Royal Asiatic Society of Bengal.Sebab apa cikgu-cikgi?Sebab nak baca catatan Belanda dan Inggeris pasal orang Melayu dan sejarahnya dari kacamata imperialis.Sebab Belanda dan Inggeris bukan menjajah aje,sarjana-sarjana diorang siap mengkaji setiap inci sejarah Melayu dan menjadi orientalis yang bertahap master sampai ada yang bikin kitab Malay Magic yang arsem tu.

Penat cikgu-cikgi…??takboleh penat!Srikandi tak akan manjakan cikgu-cikgi yang selama ini disuapkan dengan teks sejarah oleh Raffles,Winstedt dan Shallebear.

Kena pulak ambil tahu pasal karya orang lain (dalam lingkungan suku-suku Nusantara) macam La Galigo,Pararaton dan Negarakratagama.Sebab nak buat cross-reference.

Lepas tu kena study secara intensif pasal Malay city-states macam Pan-pan,Chihtu,Gangga Nagara,Tan-tan,Langkasuka (kemudiannya menjadi ‘federation’),Tambralinga/Sri Dharmaraja/Ligor,Kedah Tua dan sebagainya.Kena kaji secara menyeluruh.Kalau ini pun taklarat baik berenti jadi cikgu,jadi cleaner supermarket lagi baik.Duduk dalam aircond gak.Kerja takpayah fikir.Sental je.

Apa yang Srikandi tulis kat atas tu cuma superbasic sahaja sebab cikgu-cikgi maktab dah muntah hijau sekarang ni.Ada lebih kurang 18lagi step nak jadi pejuang sejarah kental dan cikgu sejarah Melayu yang punky dan stylo.

Belum lagi bukak pasal hubungan Maya dan Melayu,hubungan Cham dan Melayu,topik Austronesia dan sejarah empayar Johor-Riau yang menjadi membuatkan dinasti Chakri takberani lepas sempadan Kedah-Perak untuk mara ke selatan semenanjung.Tak masuk lagi cross-reference kat belah Indonesia,buka Tambo Minang,Manuskrip Kerinci yang semua tu ada kaitan dengan Adityavarman,pengasas Pagarruyung,anak raja Melayu dinasti Dharmasraya.

Study pulak sejarah keturunan raja Jembal,Reman,Ligor,Perak,Siak,Singora dan lain-lain.Srikandi sendiri sakit 3 bulan sampai kena masuk madrasah pergi berubat masa selak kitab-kitab Khmer kuno nak cari salasilah Suryavarman I dan II dan kaitan dengan Sri Dharmaraja.

Mungkin ada pihak yang cop Srikandi sebagai angkuh.Siyess…memang Srikandi buat-buat angkuh supaya semua cikgu-cikgi dan bakal cikgu-cikgi di Malaysia ni yang nak bermimpi jadi cikgu sejarah akan fikir 18kali untuk menyediakan diri mereka sedasyat-dasyatnya.

~ Srikandi


Bagaimana Budak Sains Politik Tonton The Purge?

Filem baru yang den berminat menonton. Tapi kena tunggu sampai bulan depan baru tayang di Malaysia. “The First Purge” ialah ansuran ke-4 dalam siri filem “The Purge” selepas “The Purge” (2013), “The Purge: Anarchy” (2014) dan “The Purge: Election Year” (2016).

Siri The Purge ini mengisahkan tradisi Amerika rekaan bernama “National Purge Day”. Ia merupakan satu hari (dari 7 malam hingga 7 pagi) di mana undang-undang tidak berfungsi, polis tidak berfungsi, kerajaan tidak berfungsi, dan manusia bebas untuk melakukan apa sahaja termasuk membunuh.

Nampak macam cerita seram bunuh-membunuh, tapi filem ini lebih “deep” dari sangkaan orang ramai. Orang sains politik boleh relate konsep-konsep “anarchy”, “human nature” dan “population control” dalam penulisan Thomas Hobbes, Fyodor Dostoyevsky dan Thomas Malthus dengan filem ini. Tapi bab itu den kena ulas selepas menonton filem bulan depan nanti.

“Purge” dari segi harfiah bermaksud “pembersihan”, dari segi istilah ia merujuk kepada tindakan orang politik (terutamanya diktator) memperkukuhkan kuasa dengan “membersihkan” musuh-musuh politik atau sesiapa yang dianggap boleh memberi ancaman kepada kedudukannya.

Yang paling terkenal ialah “The Great Purge” yang dilakukan oleh pemimpin Soviet Rusia, Stalin ketika 1930-an yang menyebabkan kehilangan nyawa jutaan manusia. Hitler pun pernah “purge” pasukan Brownshirt yang merupakan antara penggerak utama Nazisme. Hitler takut mereka ni berkuasa sangat dan mengancam kedudukannya, jadi mereka di-purge pada 1934 pada “Night of the Long Knives”.

Dalam sejarah China, perkara pertama yang akan dilakukan oleh maharaja dinasti baru ialah purge mereka yang berjasa mengangkatnya jadi maharaja. Ini kerana dia takut orang-orang ni kalau mampu mengangkatnya, mesti juga akan mampu menjatuhkannya. Kat Turki, golongan Gulenis telah di-purge besar-besaran ekoran kudeta 15 Julai 2016, siap ada website khas tentang statistik mangsa-mangsa purge (turkeypurge.com).

Purge berbeza dengan “cantas”. Cantas-mencantas boleh dibuat dengan sekadar membuang musuh dari jawatan atau melucutkan kuasanya. Tapi purge bersifat sistemik, sang penguasa akan memastikan tiada saki baki musuhnya akan wujud dalam sistem dan jentera pemerintahan, malah boleh sampai tahap memadamkan segala memori tentang musuhnya (damnatio memoriae). Contohnya Stalin dan Mao Zedong dari China membuang semua musuh-musuhnya dari gambar-gambar lama. Gigih, walaupun waktu tu tiada Photoshop. Tapi tu lah, demi kuasa. Purge ni dah macam necessary evil: kalau kau tak purge orang dahulu, kau yang akan di-purge kemudian kalau hilang kuasa.

Tapi cerita panjang-panjang ni tak ada kaitan sangat pun dengan jalan cerita The Purge. Cuma sementara menunggu The Purge bulan depan, boleh kita layan the purge yang satu lagi tu sambil makan kuaci.

(masih mencari istilah Bahasa Melayu yang paling sesuai untuk menggambarkan ‘purge’)


Tan Sri Lee Lam Thye: Wakil Rakyat Invincible!

Sebut saja nama Tan Sri Lee Lam Thye, pasti ramai mengenali beliau sebagai aktivis yang amat aktif dalam aktiviti kemasyarakatan. Namun, tidak ramai tahu tokoh kemasyarakatan yang lembut dan hemah budinya ini sebenarnya pernah aktif dalam arena politik bersama Parti Tindakan Demokratik (DAP) sekitar tahun 60-an hinggalah persaraannya pada tahun 1990. Dan kerana keperibadian itu juga, ia membantu Tan Sri Lee mengekalkan kerusi Bukit Bintang selama empat penggal dari tahun 1974 hingga 1990.

Anak jati Ipoh ini dilahirkan pada 30 Disember 1946. Beliau datang dari sebuah keluarga susah di mana bapanya merupakan seorang tukang besi sementara ibunya bekerja di kedai dobi. Bagi meringankan beban mereka, Tan Sri Lee menghantar kain basuhan selepas selesai waktu persekolahan dan membantu menjual sayur pada hari minggu. Sementara pada musim cuti sekolah pula, beliau akan memetik buah-buahan seperti rambutan dan jambu di kawasan rumah keluarganya untuk dijual di pasar Menglembu. Sedar akan kesusahan keluarganya semasa membesar, Tan Sri Lee sedar keperluan untuk cemerlang dalam pelajaran untuk tidak menghampakan kedua-dua ibu bapanya. Pada masa sama, ini juga menjadi pencetus minat beliau berkecimpung dalam dunia politik demi membantu rakyat yang dalam kesusahan, sama seperti yang pernah dialami keluarganya.

Semasa bersekolah di St. Michael Institution, Ipoh, pada mulanya Tan Sri Lee beraspirasi menjadi seorang juruterbang kerana meminati pesawat semasa berada di Tingkatan 3. Selain itu, beliau juga mula berjinak-jinak dengan aktiviti penulisan dan gemar membaca ucapan-ucapan pemimpin terkenal dunia dalam pelbagai topik seperti keamanan dan alam sekitar. Seawal usia 15 tahun, Tan Sri Lee banyak menyuarakan pandangan tentang sesuatu isu melalui coretannya dan ada di antaranya disiarkan dalam akhbar-akhbar ketika itu. Tetapi pada akhir Tingkatan 4, politik mencuri hatinya kerana melalui politik, beliau boleh berkhidmat kepada rakyat dan negara serta menyuarakan harapan dan aspirasi rakyat. Dan ia turut mengubah cita-citanya dari menjadi juruterbang kepada Ahli Dewan Rakyat semasa berada di Tingkatan 5.

Selepas menamatkan persekolahan dengan mendapat sijil Senior Cambridge, Tan Sri Lee berkelana ke Kuala Lumpur dan di sinilah beliau dipertemukan dengan pengasas DAP dan bakal Presiden Singapura, mendiang Devan Nair. Mendiang mendapatkan pekerjaan Tan Sri Lee melalui Kesatuan Pekerja Komersial Kebangsaan (NCUW). Pada ketika itu, kesatuan tersebut merupakan kesatuan pekerja terbesar di Malaysia dan mendiang memberi kepercayaan kepada beliau sebagai Setiausaha Eksekutif kesatuan. Ia bukan satu tugas mudah kerana ini satu bidang baru pada Tan Sri Lee. Namun, itu tidak menghalang beliau belajar banyak perkara berkenaan isu penindasan dan eksploitasi hak pekerja. Dan dari situ juga, mendiang Nair turut memberi kepercayaan kepada Tan Sri Lee untuk bertanding sebagai calon DAP untuk Dewan Undangan Negeri (DUN) Bukit Nanas pada tahun 1969. Ini disusuli dengan penyertaannya di Parlimen Bukit Bintang pada tahun 1974. Malah mendiang juga bertanggungjawab membayar wang deposit untuk membolehkan Tan Sri Lee bertanding memandangkan ketika itu, beliau tiada kemampuan kewangan dan belum berkeluarga. Pada mulanya, beliau ragu-ragu juga akan kemampuan dirinya tetapi akhirnya nekad demi membuktikan dirinya sebagai wakil rakyat contoh sekiranya dipilih. Ini ditambah pula dengan restu kedua-dua ibu bapanya dan sokongan mendiang semasa pilihan raya. Dan selebihnya, semua jadi sejarah apabila Tan Sri Lee menang dengan majoriti 8,000 undi dan majoriti tersebut terus meningkat untuk pilihan raya seterusnya.

Semasa berkhidmat sebagai wakil rakyat, Tan Sri Lee diberi gelaran Mr Typewriter/Encik Mesin Taip. Ini disebabkan beliau kerap membawa mesin taip Olivetti Lettera 25 dan sebuah beg mengandungi pelbagai borang. Semua yang datang mengadu pelbagai masalah dari saman Dewan Bandaraya Kuala Lumpur (DBKL), penukaran sekolah, permohonan biasiswa sehinggalah masalah banjir kilat dan longkang tersumbat. Satu perkara menarik ialah beliau akan melihat apa jenis permasalahan sebelum memberi jalan penyelesaian kepada pengadu. Sekiranya penyelesaian itu memerlukan sokongan berbentuk surat bertulis, Tan Sri Lee akan menaip surat sama ada di kedai kopi atau gerai penjaja berhampiran. Dan bukanlah sesuatu yang asing melihat beliau duduk bersama penduduk tatkala sibuk menulis surat rayuan atau surat cadangan. Atas sebab itulah, ramai penduduk terutama peniaga kecil menyayangi beliau sebagai pemimpin kawasan mereka. Malah, ramai pengundi Melayu pada tahun 1970-an tidak teragak-agak mengundi Tan Sri Lee sehinggakan keluar satu dialog kempen popular, “Kalau Lee Lam Thye lawan di Kampung Baru pun dia boleh menang!”

Selain dikenali sebagai berjiwa rakyat, beliau turut dikenali kerana bersikap mesra media. Pada ketika itu, Tan Sri Lee merupakan satu-satunya Ahli Parlimen yang akan menaip kenyataan di Dewan Rakyat, pergi ke bilik media dan menyerahkan kenyataannya kepada mereka. Bagi pihak media, mereka senang membuat liputan berkenaan beliau kerana Tan Sri Lee tiada setiausaha akhbar dan terpaksa melakukan semua seorang diri. Dan dengan elaun RM500 sebagai elaun wakil rakyat, ianya merupakan satu cabaran kerana itulah elaun peribadi, sebahagian daripadanya untuk diberi kepada ibu bapa di kampung dan bakinya digunakan untuk membantu orang ramai. Keperibadiannya yang berhemah mendorong sesetengah sukarela membantu Tan Sri Lee untuk membantu rakyat.

Sebagai seorang ahli politik yang berkarisma, beliau tidak pernah mengecam pihak lawan walaupun mewakili parti DAP. Malah Tan Sri Lee juga tidak keberatan memberi kredit pada setiap dasar kerajaan yang dilihat memberi manfaat kepada rakyat. Keperibadiannya yang berjiwa besar menyebabkan ramai ahli akar umbi menyanjung beliau. Dan bukanlah satu kejutan jika ada pihak tertentu dalam parti menganggapnya satu ancaman kepada kedudukan mereka. Walau apapun yang berlaku, keputusan Tan Sri Lee bersara dari arena politik pada tahun 1990 merupakan satu tamparan hebat kepada DAP.

Jika anda menyangka selepas mengumumkan persaraan dari arena politik, Tan Sri Lee akan berehat. Anda salah malah perkara sebaliknya berlaku. Beliau terus aktif dalam aktiviti kemasyarakatan dan kebajikan. Antara organisasi yang dianggotai beliau ialah Penasihat Kehormat Ketua Pengarah Suruhanjaya Pencegahan Rasuah Malaysia (SPRM), Pengerusi Institut Keselamatan dan Kesihatan Pekerjaan Kebangsaan (NIOSH) dan Naib Pengerusi Kanan Yayasan Pencegahan Jenayah Malaysia (MCPF). Dengan kesibukan jadualnya, rutin hariannya ialah pulang ke rumah, makan sedikit dan terus bekerja hinggalah lewat malam. Untuk mengekalkan kesihatannya, Tan Sri Lee makan makanan berkhasiat dan secara sederhana serta bersenam sama ada berjalan atau bermain golf. Walaupun masih aktif bergiat dalam aktiviti kemasyarakatan, beliau tidak berminat untuk kembali bertarung dalam arena politik. Alasan Tan Sri Lee di sebalik keputusan itu kerana tidak senang dengan budaya politik keterlaluan dan melihat beliau menyumbang lebih berkesan di luar sfera politik itu sendiri.

Jasanya kepada komuniti mendapat pengiktirafan ramai pihak. Pada tahun 2015, beliau mendapat anugerah Tokoh Pertubuhan Kebangsaan oleh Pendaftar Pertubuhan (ROS) kerana aktif menyumbang kepada pertumbuhan sosio-ekonomi negara melalui aktiviti sosial dan komuniti. Selain itu, beliau turut mendapat ijazah Doktor Kehormat dari enam buah universiti. Antara universiti yang memberi anugerah sedemikian ialah Universiti Sains Malaysia (USM) (2000), Universiti Malaysia Sarawak (UNIMAS) (2002), Universiti Tenaga Nasional (UNITEN) (2013), Universiti Kebangsaan Malaysia (UKM) (2016) dan Asia Metropolitan University (AMU) (2017).

Jika ada mana-mana individu yang beraspirasi menjadi pemimpin atau ahli politik, maka nasihat Tan Sri Lee ini harus kita dengar:

1. Bersedia untuk berkorban dari segi masa, tenaga dan wang ringgit.

2. Bersedia mendahulukan kepentingan rakyat sebelum kepentingan diri.

3. Bersikap jujur dan ikhlas semasa bekerja.

4. Berusaha untuk fasih bertutur dalam Bahasa Melayu ini memudahkan komunikasi dan berhujah dalam Parlimen atau DUN.

5. Bersikap mesra dan sedia bekerjasama dengan pegawai dan agensi-agensi kerajaan.

SUMBER

1. Astro Awani. (2013). Tun Mahathir conferred honorary doctorate by UNITEN. http://english.astroawani.com/malaysia-news/tun-mahathir-conferred-honorary-doctorate-uniten-25296

2. Bernama. (2016). Lam Thye Awarded UKM Honorary Doctorate In Philosophy. http://www.bernama.com/en/general/news.php?id=1299856

3. Sinar Harian. (2017). ‘Saya tidak akan kembali semula dalam politik’. http://www.sinarharian.com.my/politik/saya-tidak-akan-kembali-semula-dalam-politik-1.642703

4. A. Talib, Ahmad. (2017). New Straits Time. Lee Lam Thye – serving the nation. http://travel.nst.com.my/opinion/columnists/2017/08/267202/lee-lam-thye-serving-nation

5. The Star. (2017). Honorary degree for social activist Lee. https://www.thestar.com.my/news/education/2017/12/10/honorary-degree-for-social-activist-lee/

6. A. Kadir, Syahril. (2018). The Rakyat.com. EKSKLUSIF: Kisah Lee Lam Thye, wakil rakyat enam penggal tak pernah kalah! https://therakyat.com/2018/01/26/eksklusif-kisah-lee-lam-thye-wakil-rakyat-tujuh-penggal-tak-pernah-kalah/

7. e-Lassalian Network. Tan Sri Lee Lam Thye: truly a man who advocates service above self. http://e-lasallian.org/index.php?option=com_content&task=view&id=32&Itemid=66


ICERD – Ke Arah Penghapusan Kedudukan Istimewa Orang Melayu Dan Bumiputera

Penulis cuba menulis mengenai isu yang sedang tular ini untuk mudah dihadam oleh orang kampung seperti penulis dan juga pekerja kolar biru lainnya. Ini bukan posting politik kepartian!

1) Apa itu ICERD, OHCHR? dan apa muslihat yang sedang berlaku?

Ketika ini ada usaha daripada pihak-pihak tertentu yang ingin mencabar kedudukan istimewa orang Melayu dan Bumiputera secara amnya; di mana kedudukan istimewa ini dijamin sepertimana termaktub di dalam perlembagaan negara.

Usaha ini agak bijak sebenarnya. Tidak menggunakan strategi lama yang mengeluarkan kenyataan secara terang-terangan mencabar polisi-polisi kerajaan yang memelihara kedudukan istimewa orang Melayu ini, mereka kini menggunakan ‘orang ketiga’ untuk mencabar polisi-polisi tersebut.

Semestinya tiada nama yang lebih besar daripada Pertubuhan Bangsa-Bangsa Bersatu (PBB). Menggunakan ratifikasi ICERD PBB sebagai modal, mereka kononnya menuntut agar negara ini lebih progresif dalam menggubal polisi-polisi yang berkaitan dengan hubungan antara kaum.

Sebelum kalian berarak di jalanraya, mengusung keranda tertera kata keramat “153”, eloklah kalian fahami dahulu apa yang dimaksudkan dengan ICERD atau nama penuhnya International Convention on the Elimination of All Forms of Racial Discrimination (Konvensyen Penghapusan Semua Bentuk Diskriminasi Kaum).

Konvensyen ini berada di bawah portfolio OHCHR atau dikenali sebagai Office of the High Commissioner (United Nation Human Rights), sebuah komisioner yang secara langsung mempromosi dan melindungi hak asasi manusia yang dijamin di bawah undang-undang antarabangsa dan termaktub di dalam Universal Declaration of Human Rights of 1948 (Deklarasi Hak Asasi Manusia Sejagat tahun 1948).

2) Apa tujuan ICERD ditubuhkan?

ICERD adalah konvensyen internasional yang merangkumi 3 bahagian dan 25 artikel (rujuk pautan di bawah). Negara-negara yang menyertai konvensyen ini atau dikenali sebagai “state parties” mestilah memenuhi tuntutan 25 artikel yang telah disenaraikan dalam 3 bahagian tersebut.

Tujuan utama ICERD terang dan mudah. Ia menolak segala jenis penindasan kaum dan kolonialisasi.

Secara amnya, ICERD adalah suatu usaha yang baik, tetapi pentakrifan “diskriminasi” pada ICERD amat mudah dimanipulasi oleh pihak-pihak berkepentingan.

3) Jika ia menolak penindasan kaum dan kolonialisasi, mengapa kita harus menentang inisiatif ini? Bukankah menolak sebarang bentuk penindasan itu bagus?

Jawapannya mudah, ICERD dibentuk dengan permaknaan yang luas. Ia tidak dibentuk berdasarkan negara-negara tertentu. Oleh itu, apabila kata “diskriminasi” pada ICERD disamakan dengan polisi negara yang memelihara kedudukan istimewa orang Melayu dan Bumiputera, ia adalah suatu manipulasi yang jelas dan bersifat “ulterior motive” (motif tersembunyi).

Ini usaha yang amat halus, perlahan-lahan namun tajam menikam dalam jangka masa panjang.

Seperti yang kita alami, kedudukan istimewa orang Melayu dan Bumiputera tidak menyekat kebebasan beragama, bangsa lain bebas mengambil bahagian dalam sektor ekonomi malah kerajaan pun boleh ditukar melalui proses demokrasi dan pilihanraya.

Benar, kita ada mahkamah syariah, kita ada pelbagai skim dan program khas untuk Bumiputera tetapi ini berkadar langsung dengan polisi-polisi yang memartabatkan kedudukan istimewa orang Melayu dan Bumiputera; seperti yang dipersetujui nenek moyang kita dan termaktub dalam perlembagaan (contohnya, 152 dan 153). Jika, ia hendak dihapus, tanyalah pada orang Melayu dan Bumiputera, bukannya pada PBB!

4) Apakah yang dimaksudkan dengan “ratification of ICERD Treaty”?

Ratification atau ratifikasi dalam bahasa Melayu secara mudahnya bermaksud “menjadikan suatu perjanjian itu rasmi”. Ini bermakna sebarang bentuk perjanjian rasmi yang dibuat oleh negara dengan PBB bakal memberi impak secara langsung kepada polisi-polisi dalam negara yang dianggap bertentangan dengan ICERD.

5) Jadi, apakah polisi dalam negara yang akan mendapat impak secara langsung?

Ini jawapan penulis:

Segala-galanya yang mahu diubah, ditukar dan dikajisemula! Segala-galanya di bawah bulan dan bintang! Kerana ia bergantung kepada pentafsiran pelbagai pihak, maka tiada polisi yang terselamat sebenarnya. Jangankan isu kuota atau tanah rizab, hatta penggunaan baju batik pada hari Khamis di premis kerajaan pun boleh dipersoal.

6) Di mana boleh dibaca teks penuh 25 Artikel ICERD?

Penulis ada letakkan alamat sesawang ICERD di bahagian “Rujukan dan Bacaan Lanjut”. Jika kalian mahukan maklumat lebih terperinci apa polisi negara yang bakal dicabar, penulis ada meletakkan pautan hantaran saudara Jamalee Bashah mengenai perkara itu.

7) Akhir sekali, apa harapan penulis dalam kita menghadapi cabaran baru ini?

Bangun Kalian Bangun! Nyatakan pendirian kalian. Tularkan permasalahan ini hingga ke ceruk kampung. Sedarkan masyarakat bahawa perjuangan mempertahankan amanat nenek moyang itu semakin menekan. Bersuaralah! Ini bukan masalah politik kepartian. Ini lebih daripada itu. Ini masalah agama, bangsa dan tanahair. Ketepikan perbalahan politik kalian dan bersatu mempertahankan apa yang perlu diperjuangkan. Ketepikan ego kalian, rapatkan barisan.

Akhir kata… sedangkan Parameswara mahu ‘diratifikasi’, inikan pula…….

Rujukan dan bacaan lanjut:

1. Bernama (2018). ‘Govt to ratify six treaties including ICERD early next year — Waytha Moorthy’. The Edge Markets [online] 25 October. available from <http://www.theedgemarkets.com/article/govt-ratify-six-treaties-including-icerd-early-next-year-%E2%80%94-waytha-moorthy> [25 October 2018]

2. Office of the United Nations High Commissioner for Human Rights (OHCHR) resolution 2106. International Convention on the Elimination of All Forms of Racial Discrimination. 21 December 1965. available from <https://www.ohchr.org/en/professionalinterest/pages/cerd.aspx> [24 October 2018]

3. Othman, Y.A., Alias, L.S., Khalid, A. (2018). ‘Signing convention on racial discrimination easier said than done’. Free Malaysia Today [online] 25 October. available from <https://www.freemalaysiatoday.com/category/opinion/2018/10/25/signing-convention-on-racial-discrimination-easier-said-than-done/?fbclid=IwAR1TI5vT-ZL-pdo6UEJEJSk47ZU9Ev-eBGV24jazFZZ0KqikMgyHj2VdBBI> [25 October 2018]

4. Jamalee, M. (2018). Apa itu ICERD?. [25 October 2018] available from <https://m.facebook.com/story.php?story_fbid=288150745361079&id=100024984679403> [25 October 2018]

5. Office of the United Nations High Commissioner for Human Rights (n.d). The Universal Declaration of Human Rights [online] available from <https://www.ohchr.org/EN/UDHR/Pages/UDHRIndex.aspx> [25 October 2018]

6.  Othman, Y.A., Alias, L.S., Khalid, A. (2018). ‘Stop manipulating the facts on ICERD — MTEM, MLC & CLJ’. MalayMail [online] 25 October. available from <https://www.malaymail.com/s/1686429/stop-manipulating-the-facts-on-icerd-mtem-mlc-clj?fbclid=IwAR3I40H7Vnf-FMpHtZ4kTbFuKPZFXmMAcBG3m87I8nU8cdk83-Eo4oBEuG0> [25 October 2018]


Kisah Marcus Rashford Yang Berhati Emas

Kalau di Malaysia semua kecoh akan keputusan YDP Agong menolak cadangan pelaksanaan darurat, di UK pula (agak) kecoh pasal kempen makanan sekolah percuma (free school meal) oleh Marcus Rashford yang ditolak kerajaan UK sendiri.

Kalau korang (memang) tak tahu, Rashford ni pemain bola sepak kelab Manchester United (MU). Eh, pelik sangat korang ni kalau tak pernah dengar MU ni. Takkan baru keluar gua, kot.

Jadi, apa benda yang bingit sangat pasal makanan sekolah (school meal) ni? Kenalah belek sejarah balik semula.

Bila pendidikan wajib mula diperkenalkan di UK pada 1870-an, ribuan kanak-kanak miskin pergi ke sekolah dalam keadaan lapar. Bandar Manchester pun dah mula beri makanan kepada kanak-kanak tahun 1879. Akta Pendidikan 1906 (1906 Education Act) memang membenarkan pihak berkuasa untuk sediakan makanan, tapi cuma sikit saja yang buat.

Hanya sebelum berakhirnya WWII pada 1944, undang-undang diluluskan supaya pihak berkuasa tempatan wajib sediakan makanan sekolah. Malah seawal 1946, pemberian susu percuma kepada semua kanak-kanak diperkenalkan. Pergh, siapa je tak suka susu, kan.

Pada tahun 1980-an, pentadbiran Margaret Thatcher dikritik habis sebab berhentikan pemberian susu kepada kanak-kanak. Thatcher pun galakkan penswastaan perkhidmatan makanan sekolah lagi melalui Akta Tender Kompetitif (Competitive Tender Act). Sekolah jimat wang dan murid-murid “menikmati” pelbagai jenis makanan. Perubahan ni tak memastikan piawai nutrisi minimum, hasil daripadanya cuma makanan menjadi murah dan tak berkhasiat.

Agensi Piawaian Makanan (Food Standard Agency) yang ditubuhkan pada 2000 ni bertujuan untuk mempromosikan amalan pemakanan sihat. Agensi ni menyokong peraturan baru makanan berkhasiat di sekolah diperkenalkan.

Masalahnya, sedikit saja kanak-kanak yang layak mendapat makanan sekolah ni, sedangkan makanan tak berkhasiat lain murah dan senang nak dapat. Pandemik Covid-19 cuma letak garam di luka saja. Malah, ada bukti bahawa kanak-kanak yang hidup di keluarga “food insecure” akan menanggung kerugian pendidikan (education losses).

Rashford sedar semua masalah ni, jadi dia “lead” kempen makanan sekolah percuma kepada kanak-kanak kat England sepanjang cuti musim panas 2020. Rashford (dan sokongan rakyat) pun berjaya desak kerajaan untuk buat U-turn dan sokong skim ni. Pengaruh Rashford ni, memang bukan biasa-biasa.

Jadi bila usul Parti Buruh – sediakan vaucer makanan £15 seminggu kepada 1.4 juta kanak-kanak semasa cuti hingga Easter 2021 – ditolak kerajaan di ‘House of Commons’, berdozen restoran, kafe dan bar “contact” Rashford meminta pertolongan. Siap ada yang kata, Rashford dah menjadi “kerajaan alternatif” lagi. Caroline Ansell (MP Konservatif) mengumumkan peletakan jawatannya sebagai Setiausaha persendirian parlimen sebagai tanda protes kepada pentadbiran Boris Johnson kerana menolak usul tu.

Rashford ni pun terima ‘Member of British Empire’ (MBE) oleh Ratu England sebagai pengiktirafan kempen dia untuk bantu kanak-kanak yang terdedah kat krisis Covid-19 ni. MBE ni anugerah ‘Order’ ketiga tertinggi di Empayar British (di belakang CBE, lalu OBE). Dia pun jadi hero kanak-kanak sekolah lagi hasil kempen makanan sekolah dia.

Kempen dia yang menekankan kemiskinan kanak-kanak (child poverty) memang ada impak besar sampai masuk ke muka hadapan media nasional UK.

Rashford dah jadi figura terkenal dengan sifat “apolitical”, tekad dan bertimbang rasa. Sifat kemanusiaan. Inilah sifat yang setiap manusia perlu tonjolkan, lagi-lagi era wabak pandemik ni. Bukan terhad setakat rakyat, malah pemimpin jugak.

Daripada bertelagah, baiklah berbagi. Dalam keadaan sempit, bantuan secupak sudah pun dilihat segunung. Orang kebanyakan yang paling terkesan dengan krisis Covid-19 ni. Kalau tak dibantu sekarang, bila lagi. Kalau bukan kerajaan yang membantu, siapa lagi.

Apa guna menaiki kuasa, bila sekeliling bertukar arang abu semua. Kita tak nak krisis keabsahan kerajaan – yang memang sudah wujud pun sekarang ini – bertambah kritikal nanti.

P/s. Bukan penyokong MU. Cuma kagum dengan sifat tekad Rashford sendiri.

RUJUKAN:


Gangsa: Pembunuh Utama Kuman

Baru-baru ini, beberapa penyelidik mendedahkan virus Covid-19 boleh hidup lama pada permukaan beberapa bahan seperti besi tahan karat dan kaca tetapi m4ti selepas beberapa jam berada di atas permukaan gangsa. Bagi Bill Keevil, satu saja perkara yang menghairankannya: bagaimana virus tersebut dapat bertahan lama di atas gangsa sebelum menemui ajal.

Keevil yang juga penyelidik mikrobiologi dari Universiti Southampton telah mengkaji kesan mikrobial ke atas gangsa sejak dua dekad lepas. Di makmalnya, bukan sekali virus penyakit-penyakit merb4haya diuji ke atas gangsa tetapi semuanya m4ti tidak lama selepas didedahkan dengan bahan tersebut. Ini termasuklah virus MERS dan H1N1 (2009) serta Koronavirus 229E (2015).

Keevil berkata, “Salah satu ironi ialah orang memasang besi tahan karat kerana ia nampak bersih. Tetapi perdebatannya di sini ialah berapa kerap kita membersihkannya? Kita masih lagi tidak kerap melakukannya.”

Tetapi jika ada yang mendakwa perkara ini merupakan perkara baru, maka orang sebegini patut dilastik 100 kali. Ini kerana tamadun-tamadun purba seperti Mesir Purba dan Phoenician sudah mengetahui keberkesanannya sebagai ejen pembvnvh kuman.

Rekod pertama penggunaan gangsa direkodkan dalam Papirus Smith, dokumen perubatan tertua yang pernah direkodkan dalam sejarah. Malah jika ada yang mengamati hieroglif masyarakat Mesir Purba, tamadun tersebut mengelaskan simbol ankh yang bermaksud kehidupan abadi sebagai lambang gangsa.

Sejauh 1600 SM, Tamadun China memanfaatkan syiling gangsa sebagai cara mengubati penyakit hati, sakit perut dan gangguan pada pundi. Kerajaan Phoenician yang dikenali kerana sebagai pelayar yang hebat mengikis sebahagian pedang gangsa mereka untuk dijadikan sebagai ejen pembvnvh kuman pada luka mereka.

Dan menurut Profesor Michael G. Schmidt dari Universiti Perubatan South Carolina, wanita pada era berkenaan tahu ahli keluarga mereka tidak akan mengalami cirit-birit yang kerap sekiranya minum dari gelas gangsa. Dan pengetahuan tersebut disampaikan dari satu generasi ke satu generasi yang lain. Paling penting, ia bertahan lama dan terus melakukan kerja membasmi kuman sehingga hari ini.

Jadi, bagaimana gangsa boleh menjadi Terminator yang ditakuti virus dan kuman ini? Rahsianya ialah pada sejenis elektron bebas dalam bahagian luar kawasan orbital elektron dan mudah saja menyertai proses pengurangan pengoksidaan. Ciri ini juga menjadikan gangsa sebagai konduktor elektrik yang baik.

Menurut Keevil, apabila mikrob mendarat pada permukaan gangsa, ion akan men3mbak patogen bertubi-tubi bak p3luru berpandu, menghalangnya dari bernafas dan menghasilkan lubang pada sel membran atau lapisan virus. Proses ini sekaligus mempercepatkan usaha membvnvh kuman.

Tambah Schmidt lagi, ion-ion gangsa akan mencari dan memburu DNA dan RNA virus sekaligus menghalangnya dari mengalami mutasi dan menjadi kuman yang kebal dari sebarang ubat-ubatan. Kajian Keevil dan Schmidt ini sudah dibuktikan menerusi penerbitan beberapa jurnal.

Misalnya, satu kajian yang dibuat Schmidt selama dua tahun membabitkan katil yang mempunyai permukaan plastik dan permukaan gangsa mendapati katil permukaan plastik melebihi standard risiko jangkitan kuman sebanyak 90%. Tetapi bagi katil yang mempunyai permukaan gangsa, ia hanya melebihi standard sebanyak 9%.

Keevil dan Schmidt turut mendapati dengan memasang permukaan gangsa sebanyak 10% di hospital, ia sudah cukup untuk menghentikan penularan jangkitan dan menjimatkan kos rawatan pesakit sebanyak AS$1,176 sehari. Tetapi anehnya, hospital dilihat tidak berminat melakukannya di sebalik pelbagai penemuan menarik membabitkan gangsa dan kuman.

Bagi penyelidik Shannon Hinsa-Leisure, jawapannya mudah saja: kos. Di Amerika Syarikat, lebih murah menggantikan peralatan atau bahagian semasa kerja-kerja pengubahsuaian berjalan berbanding menggantikannya semasa ia masih digunakan.

Tetapi itu tidak menghalang penggunaan gangsa di tempat-tempat awam. Misalnya di Chile dan Peru, ia sudah digunakan di stesen-stesen pengangkutan awam dan hospital-hospital. Manakala Perancis dan Poland pula sudah mula melaksanakan penggunaan permukaan aloi gangsa di hospital-hospital.

Amat menarik sekiranya perkara ini dilaksanakan di Malaysia terutama di hospital-hospital atau kawasan tumpuan awam. Jika ia berkesan mencegah penularan patogen sepanjang lipatan sejarah, ia amat berbaloi untuk dilaksanakan.

RUJUKAN:

Morrison, Jim. (2020). Copper’s Virus-Killing Powers Were Known Even to the Ancients. Smithsonian Magazine. https://www.smithsonianmag.com/science-nature/copper-virus-kill-180974655/


Hanbok: Netizen China Claim Pakaian Korea Ini Milik Mereka

Baru-baru ini, pelakon Korea Selatan Park Shin-hye memuatnaik imejnya memakai pakaian tradisional Korea hanbok di Instagram. Sesiapa yang melihat hantaran beliau pasti teringat peranannya sebagai permaisuri dalam filem The Royal Tailor yang ditayangkan pada 2014.

Tetapi tidak lama selepas hantaran itu dinaikkan, ia mengundang rasa marah dalam kalangan pengguna laman media sosial China. Antara komen pedas yang dilemparkan ialah hanbok ialah versi pakaian tradisional China yang ditambahbaik.

Komen-komen ini kemudiannya dibalas oleh pengguna media Korea Selatan yang menyifatkan komen sebegitu sebagai pendek akal. Tetapi, apakah dakwaan bahawa hanbok versi pakaian tradisional China yang lebih baik itu benar?

Mengikut sejarah, hanbok sebenarnya sudah berusia lebih 2,000 tahun dan wujud semasa era tiga kerajaan di Semenanjung Korea iaitu Goguryeo, Baekse dan Silla. Pakaian ini tidak banyak berubah sehingga hari ini. Jika ada sekalipun perubahan, ia dipengaruhi oleh faktor seperti taraf sosial, status perkahwinan atau usia si pemakai. Yang pasti, ia direka bagi memudahkan pergerakan si pemakainya.

Struktur asas hanbok ialah jeogori (jaket), baji (seluar) dan chima (skirt). Ia boleh dikategorikan sebagai pakaian biasa, pakaian upacara tertentu dan pakaian hari istimewa/kebesaran. Tanpa mengira perbezaan pada setiap kategori, yang pasti bagi kerangka estetik setiap hanbok, ia berkisar kepada kecenderungan orang Korea terhadap alam semulajadi, kemahuan mendapatkan perlindungan dan keberkatan dewa-dewi serta mengikut kod pakaian Confucius. Kod sebegini memberi penekanan kepada kesesuaian dan warna asas hanbok.

Jika diamati reka bentuknya, ia menghasilkan aliran garisan dan sudut yang lancar. Ini dapat dilihat pada lengan baerae yang melengkung (bahagian bawah lengan jaket) dengan sudut tajam pada dongjeong (bahagian berkedut berwarna putih pada kolar jaket). Secara simbolik, ia melambangkan kelembutan dan elegan estetika kebudayaan Korea.

Satu lagi ciri menarik hanbok ialah penggunaan warna terang. Hanbok tradisional mempunyai warna terang yang ada kaitan dengan lima elemen yin dan yang. Lima elemen tersebut ialah putih (besi), merah (api), kayu (biru), hitam (air) dan kuning (bumi).

Selain kaitannya dengan yin dan yang, ia juga melambangkan simbol status, taraf perkahwinan atau usia pemakai. Kebiasaannya, hanbok berwarna terang dipakai oleh kanak-kanak dengan hanbok berwarna lembut dipakai lelaki dan wanita pertengahan usia. Sementara wanita bujang memakai jeogori berwarna kuning dan chima berwarna merah. Bagi wanita yang sudah berstatus ibu pula, hanbok mereka berwarna biru kelasi.

Di dunia pekerjaan, wanita yang memegang jawatan sebagai matron memakai jeogori dan chima berwarna hijau dan merah. Rakyat biasa hanya dibenarkan memakai hanbok yang diperbuat daripada kapas dan berwarna putih. Bagaimanapun, untuk keraian istimewa seperti Chuseok dan Tahun Baru, mereka boleh menggunakan campuran warna seperti hitam arang dan hijau muda pada hanbok hari berkenaan.

Bagi golongan atasan termasuk bangsawan dan kerabat diraja, mereka boleh memakai hanbok berwarna-warni yang diperbuat daripada sutera (untuk dipakai sepanjang tahun) atau mana-mana bahan ringan berkualiti tinggi pada musim panas.

Usah terkejut jika melihat sulaman corak tertentu pada sesetengah hanbok. Sulaman ini boleh dibikin bagi mewakili hasrat si pemakai. Misalnya, jika anda melihat sulaman peony pada hanbok, ia melambangkan keinginan si pemakainya untuk menjadi orang kaya dan terhormat. Sementara kelawar dan buah delima pula mewakili keinginan mendapatkan kanak-kanak.

Begitupun, usah berangan melihat corak naga, burung phoenix, harimau dan burung jenjang pada hanbok orang biasa semasa era lampau. Ini kerana corak sulaman ini biasanya digunakan untuk hanbok kerabat diraja dan pegawai tinggi kerajaan.

Tetapi semuanya berubah pada akhir abad ke-19. Pada ketika itu, sut dan gaun orang Barat lebih menjadi pilihan sebagai pakaian formal dan kasual – pilihan yang terus kekal sehingga hari ini. Namun begitu, hanbok masih lagi menjadi pilihan untuk hari-hari istimewa seperti Chuseok, hari perkahwinan dan dol (hari lahir pertama kanak-kanak).

Hari ini, hanbok kembali menjadi pilihan terutama dalam kalangan generasi muda. Jika anda melawat Perkampungan Hanok Jeonju dan Istana Gyeongbukgung, usah terkejut melihat pasangan muda memakai hanbok semasa mengadakan lawatan ke situ. Di jalanan, ada wanita yang memakai hanbok moden yang berwarna lebih terang dan mempunyai motif tertentu seperti bulan atau bintang pada jeogori dan chima.

Salah satu label hanbok moden terkenal ialah Sonjjang Hanbok. Dengan mengintegrasikan fabrik kontemporari seperti denim dan gingham, pereka fesyen Dew Hwang mahu menekankan bahawa hanbok boleh saja menjadi pakaian harian atau kasual yang selesa. Sementara jenama fesyen terkenal Dior pula menghasilkan sebuah gaun berdasarkan idea hanbok untuk Pertunjukan Musim Bunga/Musim Panas Dior 2011.

Selebriti terkenal Korea Selatan turut membantu mempopularkan hanbok moden kepada masyarakat di luar sana. Bagi peminat How Do You Play/Hangout With Yoo, pasti perasan pengacara televisyen terkenal Yoo Jae-suk memakai hanbok moden dalam satu episod bersama kumpulan vokal Korea terkenal SG Wannabe.

Kumpulan K-Pop Korea, BTS juga tidak ketinggalan menggayakan hanbok moden. Mereka memakai hanbok moden bukan saja untuk Anugerah Muzik Melon 2018. Malah, ia turut dijadikan sebagai pakaian mereka semasa menjadi tetamu rancangan bual bicara hiburan BBC, The Graham Norton Show dan The Tonight Show Starring Jimmy Fallon.

RUJUKAN

Fernandez, C. (2020, 30 September). 6 Times BTS Looked Unbelievably Handsome In A Modern Hanbok. KoreaBoo.

Ladner, M. (2021, 13 April). Hanbok: an Introduction to South Korea’s National Dress. The Culture Trip.

Mutzine. A Brief History: Korean Hanbok.


Kisah Rakyat UK Kena Tipu Dengan Kartel Daging Versi Mereka Tersendiri

Kecoh! Kononnya, selama 40 tahun ditipu hidup-hidup dengan status daging sejuk beku import. Dan daging daging tersebut diimport dari negara negara yang tidak mengamalkan proses sembelihan halal.

Selama 40 tahun juga, industri makanan negara dikuasai oleh para kartel yang hidup bertuhankan wang ringgit membelakangi hukum syarak.

Tahukah anda, skandal yang sama juga pernah melanda negara United Kingdom? Tak lama dulu, tahun 2012 sedang aku sibuk-sibuk di Negara ratu, muncul skandal daging. Kartel daging telah menukar daging-daging import di UK kepada daging Kuda.

Kes ini mula dikesan di Republik Ireland sebenarnya yang mana DNA babi dan kuda dikesan dikebanyakan daging burger yang dirposes dan dijual. Lantas terus kecoh satu negara (UK), yang mana mereka telah ditipu hidup-hidup dengan daging import yang diproses. Antara yang hebat terkena adalah Tesco, dimana daging yang diimport dari Perancis kebanyakannya daging kuda.

Kalau diikutkan, ini bukanlah soal halal atau haram. Tapi, dalam konsep kemanusiaan mereka telah ditipu hidup-hidup. Dan pantang mereka, bila yang hitam dikata putih. Kuda tetap kuda dan takkan jadi lembu. Titik.

Kartel telah dikenal pasti, dan beberapa pengeluar daging yang mencampur daging daging tersebut telah tersenarai. Orang telah mula menjauhi produk daging. Sehinggakan peniaga restoran dan gerai terpaksa mengeluarkan papan tanda “Neigh (nay) horse in our burgers”.
Lantas produk-produk tesco mula di boikot supaya pihak Tesco ‘sedar’ selaku jenama tempatan, mereka tidak seharusnya menipu untuk untung lebih pantas.

Kempen tersebut berjalan hebat, hingga permohonan maaf dari Tesco berlangsung. Kerugian Tesco dalam kemelut itu didapati sehingga £300 juta.

Dalam kekalutan kemelut daging, kemudiannya sinar mula muncul. Para petani tempatan mula mengetengahkan produk daging tempatan yang 100% bebas campuran. Para pengguna mula beralih arah untuk menggunakan daging tempatan.

Tesco mula memilih daging daripada petani tempatan. Permintaan makin positif bila kempen ‘beli produk tani tempatan’ bermula. Dan kebanyakan pasaraya mula untuk memilih daging daripada petani tempatan.

Antara sistem mereka menolak orang tengah, pasaraya seperti tesco di kampung akan memilih ladang dan rumah sembelihan yang mengikut spesifikasi mereka dan produk diberi terus ke passaraya. Dari ladang, pasaraya terus ke pengguna.

Sistem ini digunapakai untuk kebanyakan produk tani lain juga pasaraya lain. Lantas, industri agrotani dan sistem makanan menjadi semakin kuat dan utuh dan kualiti semakin tinggi.

Daripada sebuah skandal, peralihan menggunakan produk tempatan menjadi kebanggaan, bagi mereka produk keluaran petani mereka juga hebat untuk berdaya saing. Mereka bangga dan mahu guna produk sendiri menjadikan ekonomi negara semakin naik.

Dalam hal lain, anggaplah skandal daging yang melanda industri halal Malaysia antara satu ‘panggilan bangkit’ untuk semua. Ayuh, kita pilih produk tempatan, daging tempatan dan kita pilih untuk bangunkan industri kita sendiri.

Berhenti tuding jari, dan sampai bila pun anda takkan dapat lari dari tidak menggunakan daging melainkan anda seorang vegan, vegetarian atau diahalang agama. Kita punya solusi untuk kemelut daging ini.

Kita pilih daging dari produk tempatan, dari petani peladang kita sendiri. Dengan tingginya permintaan, dan kawalan kualiti kita mampu untuk berdaya saing. Selama 40 tahun kita terlalu bergantung ini masanya untuk kita mulakan.

Kita boleh ambil inisiatif dari projek NFC yang gagal, wujudkan lembah daging dengan pusat pemprosesan, rumah sembelihan terus kepada pasaraya dan pasar. Kita buang kartel dan orang tengah.

Inilah masanya. Ambil iktibar dari UK

RUJUKAN:

1. “Horsemeat scandal: where did the 29% horse in your Tesco burger come from?” The Guardian, 2013

2. “Horse meat scandal wipes £300m off Tesco’s market value” The Guadian, 2013

3. “Horsemeat scandal: Tesco reveals 60% content in dish” BBC, 2013

Nota kaki: “Neigh” merupakan bunyian yang dikhususkan dalam bahasa inggeris untuk kuda. Manakala “Nay” adalah loghat utara UK yang bermaksud tiada. “Neigh” dan “Nay” mempunyai sebutan yang sama.

Artikel dinaikkan di The Patriots atas ehsan dan izin Khairul Aiman Hamdan.


Miskin Digital, Kemiskinan Alaf Baru

Terma ‘Miskin Digital’ yang digunapakai di dalam negara ini membawa beberapa maksud yang berbeza, antaranya; ‘miskin digital’ melibatkan sebilangan masyarakat yang tidak berkemampuan untuk membeli peranti digital seperti telefon pintar, komputer dan sebagainya atas faktor masalah kewangan.

Selain itu, ‘miskin digital’ juga melibatkan sebahagian rakyat Malaysia yang mempunyai peranti digital tetapi tidak memiliki akses ke atas perkhidmatan internet kerana tidak mampu membeli servis data internet yang agak mahal.

Termasuk masalah kekurangan capaian internet yang ‘menghantui’ masyarakat di kawasan-kawasan tertentu khususnya melibatkan penduduk di kawasan luar bandar dan pedalaman turut diklasifikasikan sebagai golongan masyarakat ‘miskin digital’.

Menteri Sains, Teknologi dan Inovasi (MOSTI), YB Khairy Jamaludin menyifatkan keadaan ‘Miskin Digital’ yang sedang melanda sebahagian kecil rakyat Malaysia pada hari ini akan mengakibatkan jurang ‘kemiskinan sebenar’ semakin melebar jika perkara ini tidak ditangani dengan kadar segera.

Hal ini dikatakan demikian kerana, peradaban dunia sedang bergerak pantas menuju ke arah Pendigitalan (Digitalization). Era digital pada hari ini bukan sekadar melibatkan perkara-perkara yang kurang signifikan seperti hiburan dan sosial semata-mata.

Ianya turut meliputi hampir kesemua urusan-urusan kehidupan yang penting termasuk urusan Pekerjaan (Work From Home), Sektor Pendidikan (Online Learning), Sektor Perbankan (Online Banking), Sektor Perniagaan (E-Commerce), dan sebagainya.

Oleh itu, adalah amat rugi jika masih ada rakyat Malaysia yang hidup di zaman ‘millenial’ ini tercicir di dalam arus pembangunan teknologi digital. Perkara ini semestinya akan memberikan impak negatif ke atas pembangunan sosio-ekonomi, sekali gus mengakibatkan golongan ini terus ketinggalan dalam meniti arus kemajuan global.

Berdasarkan statistik daripada Suruhanjaya Komunikasi dan Multimedia Malaysia (SKMM), terdapat 28.7 juta pengguna internet di Malaysia setakat tahun 2018. Angka ini mewakili 87.4% daripada keseluruhan populasi rakyat Malaysia yang berjumlah 32.4 juta menurut laporan Jabatan Perangkaan Malaysia terbitan 2018.

Dalam pada itu, kira-kira 12.6% atau 4.08 juta rakyat Malaysia tidak memiliki sebarang akses ke atas perkhidmatan internet, yang mana warga emas berumur 60 tahun dan ke atas mewakili peratusan tertinggi sebanyak 45.3%, diikuti kumpulan umur 50an (20.7%), 40an (16.8%), 30an (8.5%), 20an (7.5%) dan bawah 20an (1.3%).

Kajian SKMM juga mendapati bahawa, telefon pintar adalah peranti digital utama yang digunakan oleh rakyat Malaysia untuk mengakses internet dengan peratusan kepenggunaan sebanyak 93.1%. Manakala, hanya 44.2% pengguna komputer riba (laptop) mengakses internet dengan menggunakan peranti digital jenis ini, diikuti Komputer (28.1%) dan Tablet (20.4%).

Seperti apa yang kita sudah ketahui, penularan wabak Covid-19 telah mempercepatkan lagi proses pengadaptasian peradaban manusia ke arah kehidupan norma baharu yang barasaskan teknologi digital, khususnya melibatkan Sektor Pendidikan yang terdiri daripada Sekolah dan Universiti.

Penutupan fasiliti-fasiliti pendidikan di seluruh negara telah mengakibatkan generasi pelajar tahun 2020 berdepan dengan permasalahan keciciran pelajaran.

Sehubungan dengan itu, pihak kerajaan telah mengarahkan Kementerian Pendidikan Malaysia (KPM) dan Kementerian Pengajian Tinggi (KPT) untuk mewujudkan sesi pembelajaran secara dalam talian atau lebih dikenali sebagai Pelaksanaan Pembelajaran dan Pemudahcaraan (PdPc).

Walaubagaimanapun, kira-kira 37% atau 1.7 juta daripada keseluruhan pelajar sekolah rendah dan menengah di bawah seliaan KPM (4.7 juta pelajar) tidak memiliki sebarang peranti digital untuk sesi pembelajaran dalam talian menurut kajian yang dilaksanakan oleh Kementerian Pendidikan Malaysia.

Angka yang amat besar ini semestinya akan merencatkan usaha kerajaan dalam memastikan kesemua pelajar sekolah dapat meneruskan sesi pembelajaran mereka tanpa ada seorang pun yang tercicir, lebih-lebih lagi melibatkan pelajar dari kawasan luar bandar.

Sepertimana yang dilaporkan sebelum ni, lebih daripada 52% pelajar di negeri Sabah tidak mempunyai sebarang akses ke atas internet termasuk peranti digital, memandangkan kira-kira 70% sekolah di Sabah terletak di kawasan luar bandar dan pedalaman.

Perkara ini menyukarkan lagi proses pelaksanaan PdPc yang direncana oleh pihak KPM, walaupun dapatan kajian menunjukkan bahawa tahap kesiap-siagaan guru-guru di Sabah untuk pelaksanaan PdPc mencecah sehingga 98%, menurut Pengarah Pendidikan Negeri Sabah, Dr Mistirine Radin.

Bukan hanya negeri Sabah, terdapat juga beberapa buah negeri lain turut menghadapi permasalahan yang sama.

Sebelum ini, kita pernah mendengar kisah tular yang melibatkan seorang Mahasiswa (Asasi Sains) dari Universiti Malaysia Sabah (UMS), iaitu Veveonah Mosibin yang berasal dari Kampung Sapatalang di kawasan Pitas daerah Kudat, Negeri Sabah. Pada 12 Jun yang lalu, Veveonah terpaksa memanjat pokok hanya untuk mendapatkan akses internet bagi menjawab peperiksaan.

Selain kisah Veveonah di Sabah, terdapat beberapa kisah tular lain yang turut melibatkan permasalahan akses internet di kawasan pedalaman. Antaranya, kisah Rose ED (Pelajar Universiti Pendidikan Sultan Idris) yang berasal dari Sarawak, Cathwin Chuan Pui Li (Pelajar Institut Perguruan) dari Sabah, dan Norlida Khalida Mohd Azmi (Pelajar Universiti Malaya) serta adiknya, Mohd Amin Khalili (Pelajar UITM) dari Tanah Merah, Kelantan.

Antara lain, pada 28 November yang lalu tular kisah pengorbanan guru dan 22 orang pelajar sekolah yang terpaksa merisikokan diri mereka dengan meredah hutan tebal selama 45 minit serta mendaki bukit selama 1 jam 45 minit bagi mendapatkan akses internet di kawasan Lubok Antu, Sarawak.

Sepertinya negara Malaysia yang amat kita cintai ini masih belum bersedia untuk menjadi sebuah negara bangsa yang maju, bila mana perkara-perkara asas seperti bekalan air bersih, bekalan elektrik, jaringan jalan raya, pengangkutan awam termasuk AKSES INTERNET masih belum mencapai ‘standard’ yang diperlukan.

Amat jelas bahawa jurang perbezaan pembangunan di antara kawasan Bandar dan Luar Bandar perlu ditambah baik dengan kadar segera. Harapan saya agar pemimpin-pemimpin politik sedia ada yang didapati gagal dalam menguruskan ‘maslahat ummah’ untuk berundur terus daripada memegang jawatan itu.

Persoalannya di sini, sampai bila kita perlu lihat sahabat-sahabat se-negara kita terpaksa mendaki bukit, meredah hutan dan memanjat pokok hanya untuk mendapatkan akses internet? Tak kan lah setiap kali kisah macam ni jadi ‘viral’ baru pihak kerajaan boleh buka mata dan bertindak?

Permasalahan ‘Miskin Digital’ yang sedang membelenggu sesetengah rakyat Malaysia bukan lagi masalah ‘picisan’ yang hanya boleh ‘diselesaikan’ melalui permainan retorikal politik yang tidak berkesudahan.


Zarathustra – Nabi Penganut Agama Majusi

Ketika zaman
kerajaan Parsi lama, mereka menganut agama pagan. Selepas agama Zoroastrianism
diperkenalkan oleh Zarathustra, mereka kemudian meninggalkan amalan penyembahan
berhala dan memeluk agama Majusi.

Agama ini mula
disebarkan di sekitar tempat yang sekarang dikenali sebagai Iran oleh seorang
tokoh agama yang dianggap sebagai nabi oleh penganut agama ini, iaitu Zarathustra.

Penganut
Zoroastrianism boleh dijumpai di negara India, Iran, dan negara-negara sekitar
seperti Pakistan, United Kingdom, Kanada, Australia, German, dan New Zealand.

LATAR BELAKANG

Zoroastrianism
boleh dikira sebagai antara agama tertua yang mengamalkan ajaran monotheism.
Agama ini menampilkan Ahura Mazda,
sebagai tuhan yang satu dan layak disembah, Avesta
sebagai kitab agama mereka, dan Gathra
sebagai ‘hymn’ atau puisi mulia bagi agama mereka.

Semestinya
pengenalan agama baru ini mencabar institusi keagamaan Parsi lama yang masih
menganut agama pagan, dan mereka menentang agama baru ini sehingga beliau
mendapat perlindungan dari King Vishtāspa, raja Bactria semasa beliau berumur
40 tahun.

Akhirnya ajaran
beliau tersebar tanpa halangan besar, dan ketika kematiannya ketika beliau
berumur 77 tahun, agama Majusi telahpun tersebar ke seluruh tanah Persia.

BIOGRAFI

Zarathustra,
atau Zoroaster bagi Yunani, atau Zarathushtra Spitama bagi Parsi, merupakan
seorang tokoh agama penting bagi Parsi lama. Beliau merupakan pengasas kepada
agama Zoroastrianism, atau Majusi.

Tidak dapat
dipastikan bila Zarathustra lahir dan menetap. Berdasarkan catatan dari teks Avesta, beliau lahir pada 628 S.B. di ibu
negara kerajaan Achaemenian, Persepolis. Para sejarahwan mempunyai perbezaan
pendapat berkenaan tarikh sebenar kelahiran nabi penganut Majusi ini. Apapun,
mereka bersetuju bahawa tarikh kelahiran beliau adalah sekitar 1500 dan 500
S.M..

Menurut
kepercayaan penganut Majusi, nabi mereka lahir di ‘Airyanem Vaejah’. Ramai
sejarahwan berpendapat bahawa beliau lahir di timur laut Persia. Menurut Gathas, Zarathustra lahir di dalam
Keluarga Spitama. Bapanya bernama Purushaspa dan ibunya bernama Doghdova. Beliau
adalah anak ketiga dari 5 orang beradik.

Lagenda Majusi mengatakan bahawa ketika kelahiran beliau, beberapa malaikat dari syurga datang melawat bagi memberi penghormatan kepada beliau, dan beliau ketawa ketika dilahirkan, tidak seperti bayi lain. Dalam bahasa ibunda beliau, beliau digelar sebagai ‘Zaraϑuštra’ atau ‘pengembala kambing’, dimana ia ditransliterasikan sebagai Zōroastrēs bagi lidah Yunani, dan terkemudian dipanggil Zoroaster.

Ketika beliau
berumur 7 tahun, beliau mula mempelajari ilmu agama dan menamatkan pembelajarannya
ketika umur 15 tahun. Pada umur 20 tahun, beliau meninggalkan rumahnya bagi
meneruskan pengajian beliau dengan guru lain, dimana beliau mengembara ke
pelbagai negara, melawat bandar-bandar, kawasan pergunungan dan hutan belantara
demi meningkatkan pengalaman beliau. Beliau juga gemar bermeditasi atau
bertapa.

Zarathustra mula mendapat wahyu ketika berumur 30 tahun, semasa perayaan musim bunga, dimana beliau terlihat sebuah sinaran, yang memperkenalkan dirinya sebagai Vohu Manah, atau ‘Makhluk bertujuan baik’. Berikutan wahyu itu, beliau pun diangkat menjadi nabi dan memutuskan untuk menyebar ajaran baru ini kepada orang-orangnya.

Tak lama selepas
ajaran ini diperkenalkan, para pendeta yang takut kedudukan mereka terancam
mula menentang ajaran beliau. Berikutan gangguan yang hebat beserta cubaan m3mβunuh
beliau, akhirnya beliau berhijrah ke Persia timur, dimana ajaran beliau
diterima oleh Raja Vishtaspa. Antara pengikut terawal beliau ialah saudaranya, Maidhyoi-madnha,
Raja Vishtaspa, Ratu Hutaōsa, dan adik-beradik raja, iaitu Frashaoshtra dan
Jamaspa.

Zarathustra
membina keluarga bersama isterinya, Hvōvi merangkap anak kepada salah seorang
adik beradik Raja Vishtaspa, iaitu Frashaoshtra. Beliau dikurniakan 3 orang
anak lelaki, iaitu Isat Vastar, Uruvat-Nara, dan Hvare Ciθra, serta 3 orang
anak perempuan, iaitu Freni, Pourucista, dan Triti. Catatan lain mengatakan
bahawa beliau mengahwini 3 orang isteri. Beliau mendapat 6 orang anak dari
isteri pertama dan kedua, namun tiada anak dari isteri ketiganya. Kesemua
anaknya memeluk agama Majusi sehingga akhir hayat mereka.

Zarathustra
meninggal dunia ketika berumur 77 tahun. Sewaktu p3p3r4ng4n dan p3rt3mpur4n sedang
berlangsung antara Persia dan Turan, negara yang memusuhi ajaran Zarathustra,
beliau d1βunuh oleh orang Turan yang bernama Bratrok-resh ketika sedang
bersembahyang di kuil Nush-Adar.

AJARAN DAN PENINGGALAN

Ajaran
Zarathustra yang juga dikenali sebagai Zoroastrianism, Mazdayasna, atau Majusi,
boleh dikatakan melawan arus kepercayaan orang Parsi lama ketika itu, dimana
mereka menyembah banyak berhala. Beliau mengatakan bahawa tiada tuhan selain
Ahur Mazda, tuhan yang layak disembah. Entiti lain yang digelar sebagai Daevas
ialah semangat jahat dan tidak layak disembah.

Beliau
memperkenalkan konsep Ahura Mazda atau ‘Semangat yang Bijaksana’ 5 semangat
yang menyala, kewujudan Angra Mainyu, iaitu semangat jahat, perihal berkenaan
Asha atau kebenaran, dan Druj atau kebatilan, dan tujuh entity suci yang
dikenali secara kolektif sebagai Amesha Spenta, merangkap tujuh nyalaan Ahura
Mazda, tuhan yang maha esa. Nyalaan tersebut digambarkan melalui api,
menjadikannya sebagai simbol suci bagi penganut Majusi.

Beliau juga menentang amalan dan upacara agama Parsi lama, penggunaan jus Haoma, korban binatang, dan sistem kasta, dan memperjuangkan tentang kebebasan dalam memilih dan menyeru orangnya untuk mengikut jalan kebenaran yang lurus.

Menurut beliau,
setiap orang mempunyai hak untuk memilih antara kebaikan dan kejahatan. Oleh
itu, seseorang wajib meninggalkan jalan yang salah dan menurut jalan yang
benar. Beliau juga menekankan kewajiban ibu bapa bagi mendidik anak-anak mereka
ke jalan yang benar.

Selain menjadi
penulis kitab Avesta, iaitu kitab orang Majusi, beliau juga menjadi pengarang
Gathas yang ditulis dalam bentuk puisi agama lama. Ia kemudian dimasukkan
sekali ke dalam kitab Avesta.

Ajaran
Zoroastrianism telah tersebar ke seluruh Kerajaan Parsi, dimana mereka
mengamalkan agama ini sehingga Kerajaan Sassanid, dimana akhirnya ia hampir
dihancurkan sepenuhnya semasa zaman Khulafa ar-Rasydin.

Namun, agama
Majusi masih diamalkan oleh segelintir orang, iaitu di negara-negara yang
disebut sebelum ini, dimana kuil-kuil Zoroastrianism boleh dijumpai di sana.
Hal ini berikutan kerana terjemahan kitab Avesta oleh pakar indologi Perancis, Abraham
Anquetil-Duperron sekitar abad ke-18.

Ajaran agama
Zoroastrianism juga telah mempengaruhi beberapa agama yang diasaskan di sekitar
Iran, seperti Ahmadiyah, Bahai, da Manichaeism. Pada hari ini, hanya terdapat
kira-kira 200,000 orang sahaja yang masih menganut agama Zoroastrianism.

RUMUSAN

Zarathustra
telah mengubah kepercayaan pagan orang Parsi lama dari menganut agama
politheism kepada ajaran monotheism iaitu Zoroastrianism, atau Majusi. Ajaran
ini telah bertahan sekian lamanya sejak awal era Parsi lama, iaitu Empayar Achaemenid,
Dinasti Parthian, Empayar Sasanid, sehingga kebangkitan Islam ketika zaman
Khulafa ar-Rasyidin.

Pada hari ini,
kita boleh cari dan jumpa peninggalan ajaran Zoroaster melalui kuil-kuil api
yang terdapat di beberapa negara yang berdekatan dengan lokasi kelahiran agama
Zoroastrianism, seperti Iran, Pakistan, dan lokasi-lokasi jauh seperti Kanada,
New Zealand, Jerman, dan United Kingdom.

Salah seorang
individu terkenal yang menganut agama Majusi ialah mendiang Freddie Mercury,
vokalis unggul dari kumpulan rock lagenda, Queen. Begitu juga dengan nama-nama
terkenal, seperti Alexander Bard, Homi Jehangir Bhabha, dan Sam Manekshaw.

Zoroaster telah
berjaya meletakkan agama beliau, Zoroastrianism atau Majusi, sebagai antara
agama yang berasaskan ajaran monotheism yang tertua di dunia, sebaris dengan
agama Atenism, Judaism dan Kristian, iaitu sekitar 10,000 ke 7,000 S.B..

RUJUKAN

1) König, F.C. (2017,
Februari 6). Zarathustra. Diambil
pada 3 November 2019 dari https://www.britannica.com/biography/Zarathustra

2) Violatti, C. (2014,
May 23). Zarathustra. Diambil pada 3
November 2019 dari https://www.ancient.eu/zoroaster

3) Palmer, J. (2010,
Julai 13). Zoroaster – forgotten prophet
of the one God. Diambil pada 3 November 2019 dari https://www.theguardian.com/commentisfree/belief/2010/jul/13/abrahamic-religion-zoroastrian-judaism

4) Tai-Seale, T.
(2014, Februari 14). The Ancient Persian
Wisdom of Zoroaster. Diambil pada 3 November 2019 dari https://bahaiteachings.org/the-ancient-persian-wisdom-of-zoroaster

5) Calabasas
Online Tutoring. (2016, Januari 6). A
Brief Overview of Zoroastrianism. Diambil dari https://www.youtube.com/watch?v=xlWKusYj8uU

6) Who Was Zoroaster and How Did He Gain
Religious Followers?. (2019, Ogos 13). Diambil dari https://www.ancient-origins.net/history-famous-people/who-was-zoroaster-and-how-did-he-gain-religious-followers-007684

7) Zoroastrianism (2019, Oktober 8). Diambil
dari https://www.history.com/topics/religion/zoroastrianism


Ketegasan Brunei Dalam Isu Kerakyatan

Isu pemberian kerakyatan ini bukanlah satu isu yang baru dan ia membabitkan pelbagai negara termasuk negara kita, Malaysia. Isu ini dianggap isu sensitif kerana ia banyak berkait bukan saja soal keselamatan negara tetapi juga membabitkan soal keamanan dan keharmonian sosial masyarakat. Di sesetengah negara terutama negara jiran Brunei, mereka amat tegas dalam soal pemberian kerakyatan kepada mana-mana pihak yang mahu memohon kerakyatan negara itu.

Pada tahun 1961 Undang-Undang taraf kerakyataan NBD  mula dibuat dan undang-undang itu  dipanggil sebagai Undang-Undang Taraf Kebangsaan Brunei (UUTKB) 1961 dan berkuat kuasa pada 1. Januari 1962.  Apabila Undang-Undang Taraf Kebangsaan Brunei itu dikuatkuasakan, barulah lahir takrifan tertentu untuk rakyat dan penduduk negara ini. Menerusi undang-undang tersebut rakyat Brunei dipanggil sebagai rakyat Sultan. Istlah rakyat Sultan itu terbahagi kepada dua bahagian iaitu Rakyat sultan dengan kuatkuasa mutlak undang-undang dan rakyat sultan secara pendaftaran.

Mengikut definisi UUTKB 1961, rakyat sultan dengan kuat kuasa mutlak undang-undang ialah mereka daripada puak jati bangsa Melayu iaitu Belait, Bisaya, Brunei, Dusun, Kedayan, Murut dan Tutong. Perkara itu disebut dalam Bab 2, Perkara 4(1)(a). Rakyat Sultan seperti maksud perundangan itu adalah rakyat bertaraf mutlak. Status rakyat mutlak ini juga dipanggil sebagai warganegara sultan. Sementara iaitu rakyat Sultan secara pendaftaran disebutkan dalam  perkara 5(1) mereka yang berkelayakan memohon untuk menjadi rakyat Sultan dengan beberapa syarat tertentu. Antara syarat yang dikenakan ialah:

Istilah Penduduk pula ialah mereka atau penduduk tetap yang tidak bernegera atau ‘stateless’ bagi negara Brunei. Mereka ini dianggap sebagai rakyat penaungan melalui syarat-syarat sama yang dinyatakan di atas. Penduduk yang diterima sebagai rakyat akan diperakui secara pendaftaran di bawah Bab 5(1), Bab 5(6) dan Bab 8(1) dari Akta Taraf Kebangsaan Brunei. Syarat-syarat mengikut akta ini hampir sama di atas dengan sedikit tambahan:

Mereka yang diiktiraf sebagai rakyat sultan multlak undang-undang, rakyat sultan secara pendaftaram dan penduduk akan diuruskan pendaftarannya oleh Kementerian Hal Ehwal Dalam Negeri (KHEDN) melalui Jabatan Imigeresen dan Pendaftaran Kebangsaan. Tanpa mengira status sama ada sebagai rakyat atau penduduk, mereka disyaratkan membuat kad pengenalan diri bila mencecah usia 12 tahun di Jabatan Imigeresan dan Pendaftaran Kebangsaan. Kad itu sebagai tanda yang menunjukkan nilai identiti bangsa. Rakyat dan penduduk yang ada nilai dan berdaftar secara sah dari segi undang-undang di negara ini mempunyai hak dan keistimewaan tertentu yang diberikan oleh kerajaan ke atas mereka.

Ada yang akan bertanya, mengapa syarat-syarat yang dikenakan Brunei amat ketat terutama kepada kelompok minoriti? Satu sebab yang kita boleh lihat ialah kepentingan taat setia tanpa berbelah bahagi kepada pemerintah Brunei Darussalam iaitu Kesultanan Brunei. Ini kerana kesetiaan amat penting bukan saja dari segi keselamatan dan pertahanan tetapi juga dari segi jatidiri rakyat sesebuah negara itu sendiri. Bila mana seseorang itu bersumpah setia terhadap negara yang dicintainya itu, dia akan berusaha memastikan tidak akan mencampuradukkan elemen-elemen kurang enak dalam negara berkenaan dan memastikan kestabilan Brunei sebagai sebuah negara terus terjamin. Selain itu, individu ini turut memainkan peranan mengajak orang lain terutama kelompok warga asing mengenali aspirasi dan pendirian negara Brunei yang memegang falsafah Melayu Islam Beraja (MIB). Falsafah ini mengangkat nilai teras yang membentuk kerajaan Brunei dari dahulu hingga sekarang.

Begitu juga soal penguasaan Bahasa Melayu yang amat ditekankan bagi mendapat status warganegara. Tidak seperti sesetengah warganegara negara kita yang mempunyai kad pengenalan Malaysia tetapi tidak fasih berbahasa Melayu, ianya sesuatu yang berbeza di Brunei. Ini bagi melihat sejauh mana mereka dapat hidup serasi dengan masyarakat sebagai rakyat Brunei. Dengan erti kata lain, mereka perlu menerima identiti dan adat istiadat Melayu serta agama Islam walaupun mereka bukan berbangsa Melayu dan bukan menganut agama Islam. Ini menyebabkan mereka boleh menerima sosiopolitik Brunei menerusi falsafah MIB itu sendiri. Falsafah tersebut memperlihatkan ikatan erat antara rakyat dengan pemerintah sekaligus meneruskan tradisi pemerintahan kesultanan Melayu terdahulu yang mementingkan muafakat dan kesetiaan.

Maka atas sebab itulah, jika seseorang penduduk yang berkeinginan menjadi rakyat Brunei, mereka perlu memenuhi syarat-syarat berikut:

Namun, ada juga merasa tidak puas hati dengan syarat ketat sebegini. Sebelum terma tanpa negara atau ‘stateless’ itu digantikan dengan gelaran penduduk tetap pada awal dekad 2000, ia merupakan satu pergelutan yang tidak berkesudahan bagi kelompok minoriti terutama kaum Cina. Lim Boon Hwa, Naib Presiden Persatuan Persahabatan China-Brunei dan seorang ahli perniagaan mendedahkan akibat situasi itu, beliau terpaksa membawa visa setiap kali hendak keluar dari atau masuk ke Brunei.

Begitu juga apabila berurusan dengan pihak kastam di luar negara, Boon Hwa terpaksa membuktikan bahawa beliau bukan pelarian setiap kali berurusan dengan mereka. Walaupun menghormati undang-undang dan perlembagaan negara berkenaan, beliau mendedahkan ujian kerakyatan yang ketat terutama membabitkan penguasaan Bahasa Melayu mendorong ramai imigran berhijrah ke luar negara. Ini sekaligus mencetuskan situasi ‘brain drain’ atau kehilangan pakar-pakar dalam bidang kritikal terutama industri gas dan minyak.

Boon Hwa sendiri pernah mempertimbang berhijrah ke Australia tetapi memutuskan untuk kekal dan cuba mengubah sistem yang ada. Selepas mengadakan perbincangan dengan masyarakat Cina, Boon Hwa dan dua rakannya menghantar satu memorandum kepada Brunei yang mencadangkan skop peperiksaan diperhalusi dan menambah kekerapan penduduk mengambilnya. Cadangan mereka itu membawa kepada reformasi undang-undang kerakyatan yang diluluskan pada awal dekad 2000. Penduduk tak bernegara yang berumur lebih 50 tahun boleh mendapat kerakyatan dengan syarat lulus ujian oral berbanding ujian bertulis biasa. Dan jika dahulu satu peperiksaan hanya boleh diambil 200 orang, bilangan tersebut kini bertambah kepada 1,000 orang.

Walau bagaimanapun, itu tidak bermakna ia memberi isyarat kepada pindaan UUTKB yang memberi ruang kepada lebih ramai penduduk tidak bernegara mendapat kerakyatan Brunei. Cadangan pindaan UUTKB ini dibuat pada tahun 2015 oleh Kapitan Lela Diraja Dato Paduka Goh King Chin. Menerusi cadangan beliau, penduduk tidak bernegara yang berumur 60 tahun ke atas diberi kerakyatan Brunei dan akta tersebut dipinda. Alasan King Chin sebelum kemerdekaan Brunei, semua penduduk memegang pasport British tetapi selepas merdeka, hanya kelompok dari tujuh kumpulan Melayu saja yang diberi taraf kerakyatan. Beliau turut merujuk kes negara-negara bekas koloni seperti Australia, Kanada, Malaysia dan Singapura memberi kerakyatan kepada setiap penduduk apabila mencapai kemerdekaan. Namun, itu tidak terpakai kepada Brunei dan Hong Kong kerana kedua-duanya merupakan wilayah naungan British (British Protectorate).

Bagaimanapun, hujah beliau ditolak oleh Menteri Dalam Negeri Brunei, Pehin Udana Khatib Dato Paduka Seri Setia Ustaz Haji Awang Badaruddin Pengarah Dato Paduka Haji Awang. Menurut beliau, semua negara yang disebut King Chin turut mempunyai masalah sama seperti Brunei dan penduduk tidak bernegara ini diberi sijil identiti untuk bergerak keluar dan masuk sesebuah negara. Dato Awang kemudiannya menyatakan perjanjian yang dimeterai Bandar Seri Begawan-London pada tahun 1979.

Perjanjian tersebut yang dibuat beberapa tahun sebelum Brunei mencapai kemerdekaan membenarkan Brunei mengambil alih tanggungjawab antarabangsanya sebagai sebuah negara berdaulat. Berdasarkan nota pertukaran pendapat kedua-dua negara, Dato Awang menegaskan penduduk boleh menjadi warganegara dan menetap di Brunei apabila mereka memenuhi keperluan yang digariskan oleh undang-undang sedia ada. Dengan kata lain, kemerdekaan bukan saja tidak mengubah UUTKB tetapi sebaliknya melindungi ia dan itulah sebab mengapa ia terus relevan sehingga sekarang.

Nyata, soal kerakyatan bukan sesuatu yang harus dipandang enteng. Ya, benar dalam kes Brunei, ketegasan mereka menguatkuasakan UUTKB ini mengakibatkan berlakunya penghijrahan dan kehilangan penduduk yang pakar dalam bidang masing-masing. Tetapi pada masa sama, ia sebenarnya menunjukkan ketegasan Brunei mempertahankan jati diri mereka dan tidak rela membiarkan ia dicarik-carik begitu saja.

Jika benar mahu mewujudkan sebuah masyarakat yang harmoni, maka ia perlu dimulakan dengan penerimaan berkenaan hak kelompok majoriti yang membawa kepada percampuran dan kesediaan untuk hidup bersama hak kelompok ini. Tapi kalau benda ini pun susah nak buat, maka lupakanlah hasrat membina sebuah masyarakat penyayang dan harmoni. Apa saja retorik yang dikeluarkan berkenaan kecintaan dan kesetiaan kepada negara hanya bersifat menanam tebu di tepi bibir dan tidak akan memberi kesan apa-apa jika ia tidak disusuli dengan langkah bersifat konkrit.

Persoalannya, apakah kita bersedia untuk bersikap tegas demi masa depan negara bersifat jangka panjang? Atau kita terus membiarkan orang lain memijak kepala dan berterusan memperolok hak majoriti atas sebab ini era baru negara? Jika ada yang memilih yang kedua, ketahuilah orang sebegini memang tak layak menggelar dirinya rakyat Malaysia!

SUMBER


Universiti Pertama Di Dunia Diasaskan Oleh Wanita Islam

Tahukah anda, bahawa sebenarnya seorang wanita Muslim mengasaskan universiti yang pertama di dunia? Tidak ada sumber yang popular di sebalik timbunan buku-buku sejarah akademik mengenai zaman keemasan tamadun Islam yang pernah disebutkan seperti itu.

Sebaliknya, masyarakat antarabangsa umumnya cenderung untuk berfikir bahawa Islam tidak membenarkan wanita untuk menghadiri kelas di madrasah (sekolah), yang diasaskan seawal abad kesembilan, atau kaum wanita tidak layak untuk mempelajari ilmu seperti sains.

Sebenarnya, wanita Muslim sangat aktif dalam bidang kajian akademik ketika awal kebangkitan Islam. Aisha, salah seorang isteri Nabi Muhammad SAW, adalah antara ahli hukum Islam yang terkenal pada zamannya. Beliau juga terlibat dalam beberapa hal ehwal politik selepas kem4tian khalifah ketiga, Uthman ibn Affan.

Aisha juga merupakan antara sumber terawal kebanyakan hadis-hadis berkat kecerdasan dan daya ingatannya yang kuat. Terdapat contoh lain seperti Ummu Waraqa yang menghafal Al-Quran melalui hati dan menerima pujian dari baginda Nabi sendiri, atau al-Shifa “Si Penyembuh” binti Abdullah, wanita Islam pertama yang mengajar ilmu kefahaman dan pengamal perubatan.

Adalah jelas bahawa wanita Islam tidak berhenti belajar selepas generasi pertama ini, walaupun sekatan tertentu diterapkan kepada mereka oleh dinasti feudal yang menggantikan Khilafah Besar.

Dari sisi lain, semasa dinasti feudal, majoriti anak perempuan dan isteri para bangsawan dan orang-orang kaya, walaupun terhad secara sosial ke tahap tertentu, mereka masih dibenarkan menerima pendidikan, mengajar orang lain dan menaja institusi pendidikan.

Wanita dari Qayrawan

Fatima al-Fihri adalah salah seorang daripada dua orang anak perempuan saudagar kaya bernama Muhammad al-Fihri dari Qayrawan, yang kini dikenali sebagai Kairouan, Tunisia. Qayrawan kini dijadikan salah satu tapak Warisan Dunia UNESCO berkat seni bina bersejarahnya sejak abad ke-7.

Diasaskan oleh dinasti Umayyad pada tahun 670, Qayrawan adalah bandaraya pendidikan, kebudayaan dan ketamadunan Islam. Ramai para sarjana dan ulama tertarik dengan syurga pembelajaran dan doa ini. Bandar ini juga berkhidmat sebagai pos tenter4 ketika penaklukan al-Gharb di barat laut Afrika.

Dinasti Aghlabid memerintah Qayrawan di bawah khalifah Abbasiyah pada abad ke-8 dan ke-9. Mereka membawa keamanan di wilayah Ifriqiyya dan menakluki Sicily. Istana Aghlabid juga cukup terkenal. Ringkasnya, ketika Fatima al-Fihri meninggalkan Qayrawan bersama bapanya menuju ke wilayah Fes di barat, ia seolah-olah mereka sedang meninggalkan sebuah ‘syurga’ untuk membina satu lagi ‘syurga’ baharu.

Sesungguhnya, tidak banyak yang kita ketahui tentang kehidupan Fatima al-Fihri. Keluarganya adalah sebahagian daripada masyarakat yang dikenali sebagai “Qarawiyyin” (yang berasal dari Qayrawan) di kalangan penduduk asal Fes, yang merupakan ibu kota dinasti Muslim lain, iaitu Dinasti Idrisid.

Keluarga Fatima bermigrasi pada awal abad ke-9 dari Qayrawan ke Fes, yang kemudiannya berada di bawah pemerintahan Idris II, seorang penguasa yang dihormati dan seorang Muslim Syiah yang taat. Pada waktu itu, Fes merupakan pusat yang menarik perhatian di al-Maghrib serta menjanjikan kekayaan dan kebahagiaan.

Setelah menjadi salah satu kota Islam yang paling berkuasa di dunia, Fes digambarkan menjadi pusat gabungan agama dan budaya yang kaya, baik dari segi tradisional mahupun kosmopolitan. Inilah bandar di tebing kiri Sungai Fes, di mana keluarga Fatima al-Fihri menetap, dan di mana dia akhirnya berkahwin dan berkeluarga.

Jantung Hati Kota Fes: Al-Qarawiyyin

Hari ini, Fes adalah antara destinasi pelancongan paling menarik di dunia. Terbahagi kepada dua sektor Madinah lama (bandar) Fes iaitu Fes al-Jdid dan Fes al-Bali. Fes al-Bali mungkin yang paling menarik. Ia menyerupai ‘maze’ dengan beribu-ribu jalan dan lorong sempit yang sempit, orang asing mudah menonjol dan dikenali di Madinah lama itu. Rekaan gerbang rumah yang berwarna-warni dan elegan, 14 gerbang kubu lama termasuk Gerbang Biru yang terkenal, pengangkutan primitif melalui jalanan dan seni pertukangan tempatan sudab cukup untuk menawan hati sesiapa sahaja yang berkunjung.

Walau bagaimanapun, jantung Fes sebenarnya berdegup di al-Qarawiyyin. Nama Qarawiyyin merujuk kepada universiti pertama yang diasaskan di dunia, ia dibangunkan dengan masjid yang mengelilinginya. Pengasas kepada universiti ini tidak lain tidak bukan adalah Fatima al-Fihri.

Hasil dari titik peluh dan kerja keras, keluarga al-Fihri akhirnya diberkati dengan kemakmuran. Bapa Fatima, Muhammad ibn Abdullah, menjadi ahli perniagaan yang sangat berjaya. Selepas kem4tian suami Fatima, ayah dan abang nya dalam jangka waktu pendek yang berturut-turut, Fatima dan kakaknya Mariam mewarisi kekayaan yang besar yang menjamin kebebasan sumber kewangan mereka.

Ia bermula pada tempoh-tempoh terakhir kehidupan mereka barulah mereka menemui matlamat sebenar diri mereka sendiri. Setelah menerima pendidikan yang terbaik, adik-beradik itu kemudiannya mengagih-agihkan semua kekayaan mereka kepada komuniti sekitar mereka.

Setelah meneliti keadaan masjid-masjid tempatan di Fes yang tidak dapat menampung jemaah Islam yang semakin meningkat di mana kebanyakannya adalah pelarian Muslim dari Sepanyol, Mariam memperuntukkam hartanya untuk membina Masjid Andalusia yang indah pada tahun 859.

Sementara bahagian Fatima pula, beliau mendirikan Masjid Al-Qarawiyyin dan Universiti, dipersetujui oleh majoriti pengkaji dan sejarawan sebagai universiti yang menawarkan ijazah yang paling lama beroperasi di dunia. Rujukan sejarah mencatatkan bahawa dia secara langsung menyelia dan membimbing proses pembinaan secara terperinci, ia menjadi bukti dedikasi nya kerana dia tidak mempunyai kepakaran dalam bidang pembinaan.

Fatima dikatakan berpuasa dan berdoa setiap hari, bermula dengan hari pertama pembinaan sehingga masjid dan universiti akhirnya siap dibina. Dia menunjukkan kesabaran yang ditentukan bersama komitmennya untuk berjaya mengasaskan pusat pendidikan dan ibadat tersebut.

Masjid Al-Qarawiyyin, salah satu yang terbesar di Afrika Utara, menempatkan universiti yang menjadi kemuncak kemajuan pendidikan di dunia Islam. Universiti al-Qarawiyyin juga terkenal dengan para graduannya yang menjadi tokoh penting dunia Islam, antaranya termasuklah Abul-Abbas dan ahli hukum Muhammad al-Fasi, yang menjadi pemikir muslim terkenal pada zaman mereka.

Nama-nama tokoh lain yang berkaitan dengan institusi itu ialah: Ahli sejarah Sufi dan ahli hukum Islam Ibn al-Arabi, ahli sejarah dan pengasas sosiologi Ibn Khaldun, ahli geografi terkenal Muhammad al-Idrisi, dan ahli astronomi Nur ad-Din al-Bitruji (Alpetragius)  .

Universiti itu pada awalnya hanya mengajar Quran dan ilmu fiqh. Kemudian kurikulumnya diperluas merangkumi ilmu hisab (matematik), linguistik, perubatan, astronomi, kimia, sejarah dan geografi. Kursus-kursus ini tidak dikhaskan untuk pelajar Islam semata-mata. Pelajar Kristian dan Yahudi juga dialu-alukan. Selain itu, pendidikan adalah percuma kerana Fatima telah pun menaja seluruh institusi.

Leo Africanus, pengarang dan pengembara terkenal, Maimonides, rabbi Yahudi dan ahli falsafah, dan Paus Sylvester II adalah antara graduan Al-Qarawiyyin yang bukan Islam.

Universiti al-Qarawiyyin masih aktif beroperasi dan terus membawa nama dan kemurahan hati Fatima al-Fihri demi menyebarkan ilmu ke seluruh pelusuk dunia tanpa mengira perbezaan agama dan bangsa, ya, ianya dimulakan oleh WANITA.

RUJUKAN:

Wise Muslim Women – Fatima al-Fihri : https://www.wisemuslimwomen.org/muslim-woman/fatima-al-fihri-6/


Topkapi – Istana Agung Empayar Islam Uthmaniyah

Istana Topkapi yang terletak berhampiran dengan selat Bosphorus telah menyaksikan peristiwa-peristiwa gemilang dan juga duka yang dilalui oleh Empayar Uthmaniyah. Pada hari ini, istana tersebut merupakan sebuah muzium walaupun sebelum kurang dari 100 tahun yang lepas, ia adalah rumah kepada para sultan, harem-nya dan para pelayannya.Istana ini dibina oleh Sultan Muhammad II atau Al-Fateh di Istanbul pada suatu tempoh masa di antara tahun 1466 hingga 1478M. Selepas kota tersebut ditakluk pada tahun 1453M, Sultan Muhammad II memerlukan sebuah istana baru untuk menjadi tempat kediamannya di samping berfungsi sebagai pusat pemerintahan empayar. Topkapi dibina di atas runtuhan purba dari zaman Maharaja-Maharaja Byzantine. Hal ini mungkin membawa simbolik bahawa Uthmaniyah tidak hanya mahu dilihat sebagai pencipta kegemilangan yang baru, tetapi juga sebagai penerus legasi kegemilangan dari zaman terdahulu. Pada hujung kurun ke-15M, istana tersebut menjadi kediaman utama para sultan.

Dalam Bahasa Turki, “Topkapi” bermaksud “Gerbang Meriam”. Nama istana ini diilhami daripada laras-laras meriam besar yang berada di luar pintu gerbangnya. Meriam-meriam berkenaan digunakan semasa Sultan Muhammad II menakluk kota Istanbul (Konstantinopel).Pada tanggal 3 April 1924, Istana Topkapi secara rasmi diubah menjadi muzium – muzium pertama Republik Turki. Lokasinya terus menjadi tumpuan di kota, terletak berhampiran dengan masjid-masjid masyhur seperti Masjid Sulaiman dan Masjid Biru. Kebanyakan binaan-binaan kayu yang lama telah digantikan dengan binaan yang baru, namun ciri seni bina utama istana ini masih lagi dikekalkan.

TIGA BUAH KEDIAMAN SULTANPada asalnya, hanya terdapat sekitar 700-800 orang penghuni sahaja di istana tersebut. Namun seiring peredaran masa, angkat tersebut meningkat menjadi 5000 orang. Istana ini memiliki tiga bahagian utama; Istana Lama, Istana Baru dan Istana Yildiz. Bahagian yang dikenali sebagai Topkapi adalah Istana Baru.Istana Lama merupakan bahagian binaan pertama yang dihasilkan semasa kota itu baru sahaja ditawan. Ia pernah mengalami kerosakan akibat kebakaran yang berlaku pada tahun 1514M. Selepas kejadian itu, kebanyakan penghuninya berpindah ke Istana Baru. Istana Lama kemudiannya dibaik-pulih namun kebakaran yang terjadi sekali lagi merosakkan binaan itu buat kali keduanya pada masa pemerintahan Sultan Abdulaziz (memerintah 1861-1876M).

Pembinaan Istana Baru dimulakan oleh Sultan Muhammad II dan seni binanya tampil lebih mewah. Halaman istana ini dipenuhi dengan landskap yang indah dan mengandungi bangunan-bangunan kerajaan, pavilion-pavilion yang menenangkan, tempat-tempat mandi, bengkel, dapur, kuarters penghuni dll. Seluruh kehidupan peribadi dan politik sultan berpusat di sini. Pertemuan di antara sultan dengan para penasihatnya juga berlaku di sini. Begitu juga dengan upacara keraian menyambut kemenangan perang dan perbincangan taktikal perang. Merentas masa, ia menjadi pusat kebudayaan dan kehidupan berkeluarga sultan.

Pada abad ke-18M, sebuah istana baru dibina di Besiktas, Istanbul. Ia merupakan istana musim panas buat Sultan Selim III (1789-1807M). Sultan Mahmud II (1808-1839M) juga banyak meluangkan masanya di istana ini. Istana Yildiz bagaikan oasis bagi sultan; tempat beristirehat tanpa perlu meninggalkan ibu kota. Namun, idea terhadap kefungsian Istana Yildiz ini berubah di zaman Sultan Abdulhamid II yang memindahkan seluruh isi istananya ke sana.

KEDIAMAN HAREMHarem merupakan rumah bagi ratusan wanita dan anak-anak mereka. Ia juga merupakan tempat tinggal para putera sehingga usia mereka mencecah 16 tahun. Wanita-wanita yang menetap di dalam harem Uthmaniyah menerima pendidikan terbaik dan bekerja untuk menyumbang pada kewangan istana.

Nama “Harem” bermaksud “ditegah” (haram) di dalam Bahasa Arab. Kebanyakan lelaki tidak dibenarkan memasuki ruangan ini. Pada asalnya, binaan harem bahkan terpisah daripada istana sultan. Situasi sebegitu berubah apabila seorang wanita jelita lagi bijaksana mencuri hati Sultan Sulaiman Agung. Wanita tersebut dilahirkan di wilayah Kerajaan Poland. Namanya adalah Alexandra, namun sultan memanggilnya sebagai Hurrem – wanita periang. Hurrem merupakan seorang wanita Kristian dan berhasrat untuk benar-benar berada dekat dengan sultan. Untuk tujuan itu, beliau memerlukan takdir menyebelahinya, sebagaimana yang disebutkan oleh Andrew Colt di dalam bukunya:“Apabila kebakaran yang terjadi menghasilkan kerosakan besar pada Old Seraglio (Istana Lama), Roxelane (Hurrem) menggunakan peluang tersebut untuk mengutarakan permintaan kepada sultan agar membenarkannya menetap di Istana Baru – dikenali oleh kita sebagai Topkapi – istana yang menjadi pusat politik dan kediaman sultan. Roxelane turut membawa bersama hamba-hamba berkulit putih dan hitam, para pelayan dan dayang-dayang dan kekal menetap di sana. Sejak itu, urusan harem dan urusan negara tidak lagi terpisah. Kesan susulan bagi hal ini amatlah buruk.”Pusat kuasa di harem tertumpu di kediaman Valide Sultan. Valide adalah Ibu Suri dan wanita nombor satu di dalam Harem Diraja Uthmaniyah. Wanita yang memerintah harem boleh sahaja merupakan ibunda atau permaisuri kepada sultan. Valide terulung yang pertama adalah Hurrem Sultan, namun penting juga untuk menyebutkan nama-nama seperti Nurbanu Sultan, isteri kepada Sultan Selim II dan Kosem Sultan, isteri kepada Sultan Ahmed I. Kesemua wanita ini amat berkuasa dan memiliki kemahiran yang membenarkan mereka untuk melipatgandakan pendapatan yang dihasilkan oleh harem.

Sebahagian perhiasan yang masih berada di dalam harem Topkapi boleh dikaittkan dengan wanita-wanita yang memerintah tempat tersebut pada abad ke-16M. Namun, kebanyakan barangan yang ada di situ datangnya dari abad ke-19 dan permulaan abad ke-20M.

PERMULAAN BARU BUAT ISTANA TOPKAPIIstana Topkapi memiliki sebuah perpustakaan dan arkib yang mengagumkan, menyimpan kira-kira 300 000 buah dokumen. Kebun-kebun di istana itu juga dipenuhi dengan pelbagai tumbuhan seperti pokok bunga kemeling, ros, tulip dll… dan masih mengekalkan ciri tradisi Uthmaniyah.Apabila Istana Topkapi dijadikan sebagai sebuah muzium, itulah kali pertama dalam sejarah ia dibuka kepada orang awam. Muzium tersebut mengandungi pelbagai khazanah yang ditinggalkan oleh penghuni-penghuninya sejak 400 tahun dahulu.

Selain lukisan potret, barang kemas dan barangan peribadi milik sultan dan keluarganya, muzium ini turut mempamerkan Relik-Relik Suci – termasuklah artifak yang terkait dengan Nabi Muhammad.Istana Topkapi kini mengalu-alukan kunjungan orang awam pada sepanjang tahun. Ia menjadi tempat utama yang menyimpan pengetahuan tentang Empayar Uthmaniyah di samping lokasi yang menenangkan buat orang-orang yang mahu mengenangkan suasana kehidupan para penghuni istana agung ini.

RUJUKAN:


Fahreddin Pasha: Harimau Gurun Pembela Madinah

Fahreddin Pasha, yang digelar sebagai “Harimau Gurun” adalah salah seorang tokoh terpenting dalam sejarah Empayar Uthmaniyah dan Turki umumnya, ia berikutan kisah kepahlawanannya dalam pertem.puran mempertahankan kota Madinah.

Selepas Sharif Mekah, Hussein bin Ali mula bersedia untuk melancarkan pemberon.takan, Fahreddin Pasha telah dikerahkan ke Madinah pada 28 Mei 1916. Fahreddin Pasha tiba di Madinah sebelum pemberon.tak dan segera mempersiapkan barisan pertahanan di sana.

Hussein bin Ali memus.nahkan laluan kereta api dan talian telegraf di sekitar Madinah pada 3 Jun kemudian dia menyer.ang pos-pos kawalan sempadan Madinah pada 5-6 Jun, namun ser.angan itu berjaya dipatahkan tentera Uthmaniyah.

Ketika Fahreddin Pasha mempertahankan Madinah, salah satu langkah terpenting yang diambilnya ialah mengumpul dan menghantar barang-barang relik peninggalan nabi di kota itu dan beberapa manuskrip sejarah ke Istanbul supaya tidak jatuh ke tangan mu.suh.

Tindakan ini telah menyebabkan beliau menjadi mang.sa fitnah yang menuduhnya sebagai pencuri barang peninggalan nabi sedangkan tindakan itu adalah bagi mengelakkan ia dimanipulasi oleh pihak mu.suh.

Kebanyakan manuskrip ini telah pun dihantar oleh pentadbir Uthmaniyah di Madinah, kira-kira sebanyak 500 manuskrip kini selamat disimpan di Perpustakaan Madinah di Istana Topkapı.

Semasa berada di Madinah, Fahreddin Pasha menjalin hubungan rapat dengan orang Arab di rantau itu dan menyerap ramai dari kalangan pemuda berkhidmat di bawahnya.

Bagaimanapun, kota Mekah telah dita.wan akibat pemberon.takan yang semakin memuncak kerana ketidakcekapan gabenornya, Galib Pasha. Lebih-lebih lagi pemberon.tak telah menduduki bandar-bandar di luar Madinah dalam masa yang singkat. Fahreddin Pasha pula nekad mahu terus mempertahankan kota itu walaupun kemampuannya terhad.

Kubu Madinah telah dikep.ung selepas pemberon.tak merampas Stesen Keretapi Hijaz Mudawwara berhampiran Mekah. Maka, Fahreddin Pasha mula mempertahankan kubu yang terputus hubungan luar di tengah padang pasir.

Oleh kerana mereka tidak dapat menerima bantuan, mereka mula menderita kelaparan, dahaga dan dijangkiti penyakit. Berikutan situasi terdesak ini, Fahreddin Pasha mengumumkan resolusinya pada 7 Jun 1918 :

“Apa yang membezakan antara burung pipit dengan belalang? Belalang tidak ada bulu, tetapi ia mempunyai sayap seperti burung dan boleh terbang, ia memakan tumbuhan, makan benda yang bersih dan segar, dan nikmatnya sama saja seperti tembakau dan limau. Makanan orang Arab Badwi ialah belalang, dan mereka tetap sihat dan cergas berkat belalang yang mereka makan.”

Fahreddin Pasha dilaporkan meminta doktor menganalisis khasiat belalang, dia menyifatkan hidangan belalang disediakan dalam empat cara berbeza selepas dia menjelaskan ciri-ciri makhluk itu.

Sementara itu, Empayar Uthmaniyah yang menyerah kalah telah menandatangani Gencatan Senjata Mudros pada 30 Oktober 1918. Berdasarkan keadaannya, Fahreddin Pasha yang diminta menyerahkan Madinah tidak menerimanya.

Dia mempertahankan Madinah selama 72 hari lagi selepas perjanjian Mudros dan tidak mahu menyerah kalah. Kemudian Istanbul memindahkan dan menggantikannya dengan Kolonel Ali Najib yang menyertai rundingan mengenai penyerahan. Bagaimanapun, British dan pemberon.tak Arab menuntut Fahreddin Pasha diserahkan.

Kemudian, Ali Najib bersetuju dengan British untuk menyerahkan Fahreddin Pasha. Ali Najib dan rombongannya pergi menemui Fahreddin Pasha yang belum menyerah diri di suatu tempat berhampiran makam Nabi Muhammad S.A.W.

Fahreddin Pasha menyangka mereka datang untuk bertanya khabar atau membawa pasukan sokongan, tetapi sebaliknya mereka menahan dan mengikat tangannya lalu diserahkan kepada British pada 10 Januari 1919. Kejadian ini adalah  hari yang paling menyakitkan dalam hidup menurut kenyataan peribadinya.

Pembela Madinah, Fahreddin Pasha, atau nama penuhnya, Ömer Fahreddin, dilahirkan pada tahun 1868 di Ruse, Bulgaria moden. Selepas menamatkan pengajian dari sekolah tentera pada tahun 1891, beliau menyertai tentera Uthmaniyah sebagai kapten staf.

Beliau berkhidmat di pelbagai perbatasan semasa Per.ang Balkan dan Per.ang Dunia I. Disebabkan tekad dan semangatnya mempertahankan kota Madinah, beliau digelar sebagai “Harimau Gurun.”

Pada 27 Jan 1919, Fahreddin Pasha dibawa ke Mesir sebagai ta.wanan per.ang. Pada 5 Ogos 1919, dia dibuang negeri ke Malta dan ditahan selama dua tahun 33 hari.

Walaupun dipaksa pihak British, dia enggan menanggalkan seragam tentera Uthmaniyahnya dengan berkias: “Aku tak pernah menanggalkan pakaian seragam ini sejak aku tamat pengajian dari sekolah tentera.”

Semasa hidup dalam buangan, dia bersama-sama Mustafa Kemal Pasha (Ataturk) serta beberapa lagi tokoh pejuang yang lain telah dijatuhi hu.kuman ma.ti dalam perbicaraan secara absentia oleh tribunal per.ang di bawah Nemrut Mustafa, yang ditubuhkan oleh pasukan pendudukan.

Dia dibebaskan hasil usaha kerajaan di Ankara yang baru diasaskan pada 8 April 1921. Selepas berkhidmat di Rusia untuk seketika, dia kemudian kembali ke Anatolia.

Pada 9 November 1921, beliau telah dilantik sebagai Kedutaan Turki di Afghanistan dan menjalin hubungan persahabatan Afghanistan-Turki semasa perkhidmatannya.

Dia kembali ke Turki pada 12 Mei 1926, dan bekerja di Mahkamah Rayuan Tentera. Pada 5 Februari 1936, beliau bersara sebagai mejar jeneral dan meninggal dunia akibat ser.angan jantung pada 22 November 1948. Jenaz.ahnya dikebumikan di Tanah Perkuburan Aşiyan.

Sebelum pengep.ungan Kubu Madinah bermula, pihak Istanbul meminta Fahreddin Pasha mengosongkan kubu, tetapi Fahreddin Pasha dilaporkan membalas: “Aku tak akan pernah menurunkan bendera bulan sabit bintang dari kubu di Madinah dengan tangan aku sendiri. Jika kalian mahu kubu ini ditinggalkan,  lebih baik bawa komander lain ke sini.”

Semasa pengep.ungan, Fahreddin Pasha dikatakan sentiasa berselawat ke atas nabi di makam baginda. Dia sering didengarkan berkata: “Bangunlah, bangkitlah wahai Muhammad. Bangkitlah wahai nabi Allah! Dan lihatlah orang-orang yang beriman dan berper.ang dengan namamu. Bawalah bantuan Allah kepada kami.”

Pada 2 April 1918, Fahreddin Pasha menyampaikan khutbah Jumaat dengan tongkat yang dibalut dengan bendera Uthmaniyah dan sambil menunjuk ke makam Muhammad, dia menyebut “Wahai utusan Allah, aku tidak akan pernah meninggalkan mu.”

Pada tahun 2018, Majlis Perbandaran Ankara di Turki bertindak menukarkan dua nama jalan yang menempatkan Pejabat Kedutaan UAE di Turki dari nama Jalan 613 dan Jalan 609 kepada Jalan Fahreddin Pasha dan Jalan Pembela Madinah (Fahreddin Paşa Sokağı dan Mëdine Müdafii Caddesi).

Tindakan itu dianggap sebagai simbol memprotes tindakan menteri luar UAE ketika itu yang membuat hantaran retweet di akaun Twitter dengan memfitnah Fahreddin Pasha sebagai “pencuri barang peninggalan nabi”.